Gazteak al gara? — Gaztezulo\nGazteak al gara?\nGazteak al gara? https://www.gaztezulo.eus/albisteak/gazteak-al-gara https://www.gaztezulo.eus/albisteak/gazteak-al-gara/@@download/image/27p23-1_1369675086.jpg\nGazte gara gazte. Ala ez? Gaztetasunaren ezaugarriak eta mugak askotan izan dira hizpide, eta gaur egun ere hala dira. Zer da gazte izatea? Noiz uzten diogu gazte izateari? Galderok erantzuten saiatu gara erreportaje honetan.\nGaztetasunari adina ezartzen diote erakundeek, baina haiek ere ez daude ados muga hori jartzerakoan. Esaterako, Nafarroan, elkarte bat "gazte elkarte" izan dadin, 14 eta 30 urte bitartean izan behar dituzte bertako partaideek. EAEn, berriz, Gazte Txartela eskuratzeko, beharrezkoa da 16 eta 25 urte bitartekoa izatea. Aldiz, gazteentzako babes ofizialeko etxebizitzak lortu ahal izateko 18 eta 35 bitarte izan behar dira. Hau nahasmena!\nErakundeak saiatu arren, gaztetasunari adin muga jartzea zaila da. "Guk 14-30 urte bitarteko lagun oro jotzen dugu gaztetzat, baina sailkatze ofizialetatik kanpora, gaztetasunak ez du iraupen datarik", esan digu Nafarroako Gobernuko Gazteria Saileko teknikari Jesus Beitiak. Teknikari horren arabera, gazte izatea adin kontua baino jarrera kontua da. "Gazte izatea konformagaitza eta dinamikoa izatea da: gauzak aldatzeko borondatea izatea, alegia. Teorikoki, erantzukinak gainean hartzen direnean amaitzen da gaztaroa: familia osatzerakoan, adibidez. Dena dela, praktikan espiritu kontua da", dio Beitiak.\nAntropologoen arabera, adinak, eta baita gizonezkoa ala emakumezkoa izateak ere, pertsona bakoitzak gizarte hierarkian zein rol bete behar duen finkatzen du.\nAfrikako tribuetan argi eta garbi bereizten dituzte haurtzaroa, gaztaroa, heldutasuna eta zahartzaroa. Adin multzo bakoitzak toki jakin bat du tribuaren antolaketan eta multzo batetik bestera igarotzeko, sarbide errituak egin ohi dira.\nGizarte industrializatuetara etorrita, adin multzoen arteko muga ez da hain argia, batik bat gaztaroaren eta heldutasunaren artean. "Garai batean prozesu logiko bat zegoen: gazteak lanean hasten ziren; gero, bikotekidea aurkitzen zuten eta azkenik, familia osatzen zuten. Gizonentzako heldutasunerako sarbide erritu nagusia soldaduska zen. Pertsonak familia osatzeko eta baliabide ekonomikoak beren gain hartzeko gai zirenean, heldutzat jotzen ziren. Gaur egun, ordea, prozesu hori zeharo aldrebestu da", dio Patxi Agiriano Gipuzkoako Foru Aldundiko Gazteria Saileko teknikariak.\nGazteak eta libertoak\nAgirianoren iritziz, testuinguruak berak eragin du prozesua aldrebestea. "Lan munduan prekarietatea da nagusi. Beraz, zaila da gazte batek egonkortasun ekonomikoa lortzea. Bestalde, jendeak gero eta beranduago osatzen du familia".\nGazteek gizartean duten tokiari buruz galdetuta, berriz, Agiriano zorrotza da. "Erromatarren garaiko libertoekin alderatuko nituzke gazteak. Garai hartan, hiru mailako pertsonak bereizten ziren: esklabuak, hiritarrak eta libertoak. Libertoak askatasuna eskuratutako esklabuak ziren, baina, hala ere, ez zuten agintean inolako parte hartzerik".\nGaztetasunak kontsumo gizartean duen erakargarritasunaz ere mintzatu zaigu Agiriano. "Gaztetasuna kontsumorako elementu garrantzitsua da, eta ezaugarri batzuk nabarmentzen dira, teorian balore positiboak direnak: aldatzeko eta ikasteko gogoa, kemena\nDena dela, ezaugarriok ezin dira soilik gazteekin lotu. Nire ustez, egun gazte izatea ez da abantaila. Gazteek indar gutxi dute gizartean eta etorkizun beltza dute", dio. Destino petrala, beraz, gazteona.\nIritzia, Pako Aristi. Idazlea\nGaztetasuna pentsamoldearen borroka da, urteen aurkakoa. Askotan esan izan da gazteen pentsamoldea aurrerakoia dela eta zaharrena, atzerakoia. Gure garaian, gazteek gehiago protesta egiten zuten egun baino. Egungo gazteak makurtu egin dira. Beraz, gero eta zaharragoak dira. Aldiz, zahar asko haiek baino gazteagoak dira.\nIritzia, Mailen Lujanbio. Bertsolaria.\nOso zaila iruditzen zait gazte izatea zer den definitzea. Nire ustez, gazte sentitzen ez den bati egin beharko litzaioke galdera hori, izan ere, ni beti gazte sentitu naiz, eta ezin dut esan zein faktorek eragiten duten gazte sentitze hori. Perspektiba falta zait.\nIritzia, Ilaski Serrano. EITBko aurkezlea\nGazte izatea eta, batez ere, gazte sentitzea sentimendu kontua da, adin kontua baino. Bizitza osoa aurretik dugula sentitzea, gauza asko egiteko ditugula sentitzea, maitatzeko gogoa izatea, ondo pasatzeko gogoa izatea, gehiegikeriak salatzeko indarrarekin sentitzea\nhori guztia litzateke gazte izatea. Eta espero dut muga inoiz ez aurkitzea!.\nIritzia, Hur Gorostiaga. Euskal Herriko Gazeta egunkariko zuzendaria.\nGazte izatea egiten den guztian mugarik ez jartzea da, dena posible dela uste izatea. Alderantziz denean, zahartzen ari zarela seinale. Denborak eta esperientziak ikustarazten dizkigute mugak.\nVictor Hugo, idazlea: Gaztearen begietan garra ikus daiteke. Zaharrenetan, argia.Charles Chaplin, zinegilea: Gazte mantentzeko, gazteekin bizi behar da, baina ez haiek bezala.\nSimone de Beauvoir, idazlea: Zer da heldu bat? Adinez puztutako haur bat.\nArthur Schopenhauer, filosofoa: Urteek azala zimurtzen dute, baina ilusio ezak arima.\nAndre Maurois, idazlea: Zahartzearen artea itxaropena izatearen artea da.\nSalvador Dali, pintorea: Pertsona askok ez dituzte 80 urte betetzen, 40 urteko adinari eutsi nahi izan diotelako.\nOliver W. Holmes, idazlea: Gazteek arauak ezagutzen dituzte; zaharrek, salbuespenak.


Gaurko solasaldia bertan behera – Egizu elkartea\nAlaine Agirreren solasaldia bertan behera\nBarkatu zorabioa baina Alaine Agirre ezin izango da gaurko solasaldira bertaratu osasun arazoak dela medio.\nOsatzen denean solasaldia berriro antolatuko dugu. Muxu bat, Alaine, zaindu zaitez!\nDena den, 20:00etan Villamonte Kultur Etxean izango gara hurrengo idazlearen liburua zozketatzeko.\notsailak 24, asteazkena, 19:30ean Villamonte Kultur Etxean. Iñaki Irasizabal “Mendaroko txokolatea”\ngarazi2016-01-28T11:20:20+01:002016-01-28|egizu, uribe kostako irakurzaleen txokoa|0 Comments


Grant kapitainaren semeak - Wikipedia, entziklopedia askea.\nGrant kapitainaren semeak\nGrant kapitainaren semeak (jatorrizkoan, frantsesez: Les Enfants du capitaine Grant) Jules Verne frantziar idazleak idatzitako abenturazko eleberri bat da. 1867–1868 artean Pierre-Jules Hetzelek argitaratu zuen.\n1985ean D. Urbistondok euskarazko itzulpena Elkar argitaletxean argitaratu zuen.\nLord Edward Glenarvan eskoziar aristokratak Eskoziako kostaldean egin ohi dituen aisialdiko itsas ateraldietako batean mezudun botila bat topatuko du. Mezua Britannia ontziko Harry Grant kapitainak idatzia da, dioenez duela bi urte bere ontzia hondoratu eta bera eta eskifaiako beste bi kide besterik ez omen dira bizirik atera. Haren seme-alaba Robert eta Maryk eskatuta, Lord Glenarvanek erreskate espedizio bat bidaltzea erabadiko du. Heuren oztopo nagusia naufragoek itsasora jaurtitako mezuko kokapen datuak irakur ezinak direla da, 37º hegoaldea ezik.\nLord Glenarvan et bere emazte Lady Helena, kapitainaren semeak eta Dunctan ontziko eskifaia Hego Amerikaruntz nabigatuko dute, mezuak Britannia ontziaren hondoratze lekua Patagonia izan zela iradokitzen baitu. Itsas ibilbidearen erdialdera, ustegabeko bidaiari bat topatuko dute: Jacques Paganel frantziar geografoa, erratuta okerreko ontzian sartu eta orain heuren espediziora batzera erabaki du, bere lanbideak hala derrigortuta burutu behar zuen beste bidaia bertan behera lagaz.\nAzken aldaketa 14 abendua 2019(e)an, 10:18(e)tan


2001. urtean grabatu nuen nire aurreko diskoa.\nOrdutik hona, besteentzako kantuak egiten eta ikasten pasa ditut urteak. DENALI taldea alde batera utzi eta bakarkako bidea hartzea erabaki nuen. Musikari profesionalez inguratu naiz (Haitz Ostolaza, Mikel Atxega, Aitor Amezaga, Xanet Arozena, Iñigo Salaberria, John McLarrigan) eta Tolosako Molatu estudioan grabatu egin dut diskoa, Jon Ander Larrañaga eta Ander Zubillaga teknikarien laguntzarekin.\nLuxuzko gonbidatuak izan ditut. Txomin Artola, Xabier Euzkitze, Isidro Larrañaga, Olaia Toral. Musikari laguntzaileak ere egon dira, besteak beste, Ander Zubillaga, Oier Etxaburu, Jesus Castillo, Oscar Txabarri, eta Iñigo Salaberria, Gotzone Oiarzabal koroak egiten.\nAzken urteetan bizitako istorioak dira bertan abesten ditudanak, istorio erromantikoak gehienak. Musika sortzea nire lana izan da eta hitzak Jexus Mari Mendizabal, Joxerra Garzia, Xabier Euzkitze eta Xabier Gezalaren esku utzi ditut.\nLaugarren disko honetan, (LAUVE) mota desberdinetako kantuak daude, alegia, country, pop... eta jazz kutsua daukan kantua ere badago.\n1988. urtean hasi nintzen kantatzen. Irungo Txingudi ikastolak Kilometroak jaia antolatu zuen eta urte hartako euskararen aldeko kantua egin nuen, Jexus Mari Mendizabalen laguntza paregabearekin.\nUrteen joan-etorrian (1990 Manhattan Boulevard, 1996 2 Ziri-k, 2001 Counthree) hiru disko grabatu ditut. Tartean beste zenbait lan ere egin ditut, esaterako, Euskadi Irratiko « Goizean Gazte » programaren sintonia, Maixa eta Ixiarren “Uhinez uhin” diskorako “Sorgiñak” kantua, Juan Carlos Perez ekoizlea zutelarik. Minxoriak taldearen agurreko azken kontzertuan parte hartu nuen. Tolosako « Kilometroak » diskoan “Maitearen galdez” kantuarekin parte hartu nuen. Maltzeta Neyms taldearen diskoan eta Txingudi Telebistako “Kale kantoian” programaren ekoizpen-lanak egin nituen. ETBko “Izar bila” programan aritu nintzen epaimahaiko kide gisa, Gaizka Aranguren eta Ruth Martinez aurkezle zirelarik. Txingudi ikastolaren 50. urteurrena ospatzeko sintonia konposatu nuen, Joxean San Miguel moldaketak eta « Et Incarnatus » orkestra, Miguel Zeberio zuzendu zuelarik.\n14 urte dira eszenatokiak utzi nituela eta berriro itzultzeko gogo handiz nago. Esku artean daukadan proiektu honek ilusioz bete nau eta zuzenean Iñigo Salaberria (bibolina, mandolina, gitarra akustikoa, kaxa eta ahotsa), Xanet Arozena (gitarra akustikoa, elektrikoa eta koroak) eta Jon Ander Larrañaga (soinu teknikaria) lagun ditudala arituko naiz.


Eibarko Udalak inbertsio berriak egingo ditu hiriko ikastetxeetan hobekuntzak egiteko — Eibarko Udala\nEibarko Udalak inbertsio berriak egingo ditu hiriko ikastetxeetan hobekuntzak egiteko\nLizitazioan atera da Iturburu Ikastolako aldagelak berriztatzea eta ludoteka izateko egokituko den Jazinto Olabeko lokal bat eraberritzea. Jarduketa horien helburua da Eibarko ikastetxe publikoak mantentzeko eta hobetzeko lanak sustatzea, kalitatea eta ikasleen ongizatea areagotzeko.\nLaster jarriko da abian berriztatze- eta hobetze-plana Iturburuko Juan Antonio Mogel ikastolaren instalazioetako aldageletan, Eibarko Udalak obra lizitazioan atera ostean. Jarduketak esparruko aldageletako biri eragingo die; horretarako, obra 123.945 euroan atera da lehiaketan (149.974 euro, BEZa barne).\nEskaintzak aurkezteko epea maiatzaren 31n amaituko da, eta asmoa da, adjudikatu ondoren, ikasturtea amaitzean has ditzala lanak horiek egitea egokitu zaion enpresak. Lanak egiteko epea hamabi astekoa da; beraz, aldagelak berriztatuta egongo dira eskola-oporretatik bueltan, eta obrek ez dute interferentziarik egingo ikastolaren jardueran.\nBerriztatu beharra duten aldagela zahar bitan egingo dira obrak. Instalazio horiek dutxatzeko erabiltzen dituzte ikasleek gimnastika-eskolen ostean. Aldagelak erdisoto mailan daude, ikastolaren patioaren azpian, eta patiotik ura sartzen zaie; horregatik, iragazgaizteko jarduketa bat dago proiektuaren barruan.\nHonako lan hauek egingo dira instalazioak berriztatzean: estaldurak eraistea, elektrizitate-instalazio berria, aireberritze artifiziala eta berokuntza jartzea, eta estaldura, aparatu sanitario, txorrota eta dutxa berriak jartzea. Gainera, patioko zolata eraitsiko da. Ura sartzearen arazoari amaiera emateko, estaldura estanko bat jarriko da, ura puntu batera eroateko, eta puntu horretan drainatze-sistema batek horiek bildu, eta saneamendu-sarearen bidez aterako ditu. Eta, azkenik, fatxada garbituko da.\nJarduketa hau sartuta dago Eibarko ikastetxe publikoak mantendu eta hobetzeko lanak sustatzeko udal-planetan, kalitatearen, eta ikasleen ongizatearen onerako, zeinek inbertsio garrantzitsuen bidez apustu egiten baitute ikastetxeen instalazioak hobetzeko.\nJazinto Olabeko ludoteka\nHalaber, lizitazioan atera da Jazinto Olabe 1eko lokal bat eraberritzeko obra, lokalean ludoteka bat prestatzeko. Lizitazioaren aurrekontua 146.904 eurokoa da (177.754 euro, BEZa barne), eta, Iturburuko obraren lizitazioan bezala, maiatzaren 31n amaituko da eskaintzak aurkezteko epea.\nLokala Jazinto Olabe kalean dago, beheko solairuan; 145 bat metro kuadroko azalera dauka, eta garai batean eskolaurrea izan zen. Lokala zatitzen du sarbideko atariak; horretara Jazinto Olabeko plazatik sartzen da.\nAurreikusitako eraberritzearen bidez, lokalaren baldintza termikoak hobetu nahi dira; horretarako, isolatzaile termiko bat sartuko dute fatxadaren barruan, eta oraingo leihoen ordez ezaugarri eta beira hobeak dituzten beste batzuk jarriko dira. Horretaz gain, lokalerako irisgarritasuna hobetuko da, sarreran koska bat dago eta. Ur-sarea, komunak, saneamendua eta elektrizitate-instalazioa ere hobetuko dira.\nBarneko zatiketak egiteaz gain (komun berriak, gelak, bulegoa eta biltegia prestatzeko), lokalaren bi fatxaden baldintza termikoak ere hobetuko dira eraberritzearekin.\nLaburbilduz, eraberritze-obrarekin, lokala birbanatuko da ludoteka-funtziora ondo egokitzeko; hala, bi gela, sukalde bat, biltegi handi bat eta lau komun berri egingo dira (komun berrietako bi ezintasuna duten pertsonentzakoak izango dira).\netiketak: Inbertsioak, Ikastetxeak, Hobekuntzak


10M Hortz Hari Fabrikatzaile eta Hornitzaile Zabalduz - OraTek\nEtxea > > Hortzetako haria > 10M Hortz-haria zabalduz\n10M Hortz Hari Zabalduz hornitzen dugu. 20 urtez ahozko zainketarako produktuak eskaini genituen, Europa, Asia eta Amerikako merkatu gehienak estaltzen. Txinan epe luzerako zure bazkide izatea espero dugu.\n1. 10M Hortz Hari Zabalduaren Sarrera\n10M Hortz-haria zabalduz (edo, besterik gabe, haria) hagin eskuila kentzeko erabiltzen den harizpi meheko lokarria da hortzetako eskuila bat iritsi ezin den lekuetan. Haria erabiltzea gomendatzen da normalean gingivitisa eta eraikuntza saihesteko. plaka gora. Hots, American Dental Association-ek dioenez, plaka% 80ra arte metodo honekin ezabatu daiteke, eta haria uzteak gailu ortodontikoak dituzten pertsonei onura berezia eman diezaieke. Hala ere, hortzak eskuilatzearen ohiko osagarri gisa haria erortzearen onura klinikoa erakusten duten ebidentzia zientifiko enpirikoak mugatuak dira.\n2.Parametroa (Zehaztapena) 10M Hortz Hari Zabalduz\nElementuaren izena GT0603D 10M Hortz-haria zabalduz\nMateriala Hari materiala: nylon\nHariaren luzera Hariaren luzera: 10M\nOntziak 1pc blister txartel bakoitzeko edo pertsonalizatua\n3. 10M Hortz Hari Zabalduaren Ezaugarria eta Aplikazioa\nHortzetako profesionalek gomendatzen dute pertsona batek egunean behin haria eskuilatu baino lehen edo eskuila egin ondoren eskuila eskuila ez den lekuetara iristeko eta hortzetako pastako fluoruroa hortzen artean iristea ahalbidetzeko. 10M Hari Hortz Zabaltzailea 10 eta 100 metro haria duten plastikozko banatzaileetan eman ohi da. Gutxi gorabehera 40 cm-ko haria atera ondoren, erabiltzaileak dispenserreko palaren kontra tiratzen du mozteko. Erabiltzaileak harizko pieza sardexka itxurako tresna baten gainean hariztatzen du edo hatz artean hartzen du bi eskuak erabiliz 1-2 cm inguru haria agerian duela. Erabiltzaileak hortz bikote bakoitzaren arteko haria gidatzen du eta astiro-astiro bihurtzen du hortzaren aldearen kontra "C" forman eta goma-lerroaren azpian gidatzen du. Hortz haginen eta hortz-plakaren artean itsatsitako elikagaien partikulak kentzen ditu goma-lerroaren azpiko hortz-gainazaletara atxikitzen direnak.\n4. 10M Hortz Hari Zabalduaren xehetasunak\nHot Tags: 10M Hortz-haria zabalduz, fabrikatzaileak, hornitzaileak, fabrika, pertsonalizatuak, ontziratuak, doako lagina, Txina, Txinan egina, deskontua, erosketa deskontua, prezioa, prezioen zerrenda, aurrekontua, CE, FDA, ISO9001, SGS, kalitatea


Jean Etxepare Landerretxe: Mendekoste gereziak\nJean Etxepare Landerretxe\nOTTO PETTANEN ASTOA\nMUNDUKO ZIRKARIK EDERRENA\nBATASUNARI BURUZ X LETRAZ BI SOLAS\nBertsio elektroniko honen egilea: Inazio Mujika Iraola.\nIturria: Mendekoste gereziak, Jean Etchepare (Inazio Mujika Iraolaren edizioa). Erein, 1991\nMutiko gaztea Tolosako garan jautsi zen. Negua zen. Iluna: arratseko zortziak eta erdiak.\nHarekilan batean jautsi zirenek lekuak hustu zituzten. Batzu oinez, bertze batzu otobuzean. Zonbaitek taxi batzuen gainean pausatu zituzten beren puskak, otoaren barnean sartu eta airez-aire joan. Lau taxi joan ziren bat bertzearen ondotik.\nMutiko gazteak bere baitan egin zuen aberatsa izan behar zela hola oto baten hartzeko. Eta nolako otoak! Denak berri-berriak, azken urte hootan ateratuak: Versailles, D.S., Ariane eta holako.\nGaua hotza zen eta zerua iluna. Argizagia doi-doia ageri zen, lano batzuen erdian itoa.\nHiriko argiak aspaldian piztuak ziren ordukotz. Argi xuri eta hori trixte iduri gau ilunaren erdian. Argizagiaren distira ahula betetzen zuten. Erran zitaken izarrak, gau hotz hortan, lurrerat jautsiak zirela etxen artean beroki zerbaiten bila.\nBainan fite ageri zen hiri handi batean sartua zinela. Argi gorri, perde eta blu batzuek argitzen zituzten ostatu, kafe eta zinemetako aintzin ederrak.\nJente guti zabilan kanpoan tenore hartan. Hotzak ihes egin arazia zuen deneri. Oraino kanpoan zirenak zalu-zalua zabiltzan, ontsa estaliak. Otoan sartzen ziren eta leku hobeago batetarat zoatzin.\nZinemako tenorea hurbiltzen ari zen. Zonbait gazte, biranazka, hozpilduak besoz-beso, ixil-ixila iragaiten ziren.\nMutiko gaztea garako aintzinean zagon. Ez zakien sobera zer egin, norat joan. Hirietako usaia poxi bat ukanik ere, orai hiri arrotz hortan sartzeak norapait harriturik utzia zuen.\n«Hortxeko ostatu hortan sartu behar duta? Zer tenore da orai? Bederatziak hogoitabortz guti! Eta hotza! Ez duk aro, lekuaren gainean egoiteko! Amak bi ogi-zerraren artean xingar eta arroltze emana dait. Ostatu hortan ganbara bat hartzen badut gau huntako? Ontsa atera nintakek: ganbera berotua. Han berean janen diat ene jateko puxka, afari erosten arizan gabe.»\nHantxet zagon mutikoa gararen aintzinean, eta bortz minuta jautsia zela, denbora biziki luze kausi-tzen zuen. Bere baliza handia sahetsean zuen, ontsa betea. Aluminionezko baliza zilar kolore bat, berri-berria partitzeko erosia.\nHor egongo ote zuena mutiko gazteak, hotzak joa, hormatua, ezpainen higitzeko kalapiorik gabe? Nehork ez zuen esperantxa gararat, berak behar zuen lekurat heldu.\nAlta ez zuen xoxoa iduri: begiak erne zituen, begitartea beltx, mehail eta idor, treinean egina zuen bide luzeak poxi bat akitua menturaz. Biloak labur moztu berriak zituen. Partitzeko...\nKaxineta gorrail bat lepoaren inguruan itzulikatua, gabardineko kola altxatua, hor zagon gogoetan. Ontsa emana zen bainan deus espanturik gabe, xinpleki. Haatik zapeta punta luzeak zituen, beltxak, eta gal-tzerdi zuhailak. Hiritar aire poxi bat bazuen menturaz...\nAndere handi bat, zigarret bat ahoan garatik atera zen, zalu-zalua, azantz bat eginez bere zapeta aztal luzekin. Manto horail zabal bat soinean zen, baliza pizu bat eskuetan. Ez zuen nehoren beldurrik, etxean bezala zen...\nLehen taxiaren ondorat joan zen. Gizona berehala ototik atera zen eta emaztekia ordukotz barnean sartua zen, borta idekia utzirik.\n—Le Capitole! —erran zuen motz-motza emazte gazteak.\nGizonak baliza altxatu zuen, borta hetsi eta otoan sartu. Tiroa bezala joan ziren, zubi ttipi batetarik harat.\n«Ez ahal dituk taxi horiek hoin kario. Nornahik hartzen ditik. Denak etxean bezala dituk, deusen beldurrik gabe. Nehor ez diok ni bezala dudan. Fite egiten ditie gogoetak. Ez duk zozo egoiteko tenorea. Nihaur gelditzen nuk gara hunen aintzinean. Denek badakie zer egin, norat joan. Ez dituk gelditurik galduak bezala, pentsaketa egoiten. Ez balin badakite biderik, taxi bati hel egiten die, menturaz ez aberatsak izanik ere. Eta habil gibeletik! Ez dik sosari kasu egin behar. Sosak guk manatuak egin behar ditik. Hola behar diat jokatu, hobeki helduko nuk menturaz. Bainan mila libera eremaiten badazkate hola dudan hoien ondoan ikusirik! Herri ttipi, galdu batetarik heldu nizala pentsatuko die menturaz jadanik. Anitz sosekin nizala hasteko... Urrun joan behar duta? Oix-tiko español harek treinean erran datak aski urrun gauez bide haren egiteko, holako hotzarekin, egundaino zangorik eman ez den hiri batean».\nDelako español harekin jina zen Baionatik Tolosarat. Bide erditan bakarrik gelditu zirelarik barne berean, eleketa hasi ziren. Mutiko gazteak ordukotz lanetan, ixil-ixila, behako batzu emanik ziozkan bidean. Hogoitamar urte ukan behar zituen Español harek. Biziki xuhurki jauntzia zen, krabata zikin batekin. Atorra xuri izanik han-hemenka ubeldua, lepo itzulia higatua, bizarrari kontra jana aintzinean.\nTolosarat arribatzean Españolak erakutsi zuen mutiko gazteari zoin kartierretarat joaitekoa zen. Leku ilun bat, kasik argirik gabe, karrika hertsiak, etxe apal batzu, zaharrak, murruak zartatu eta hala-hala utziak.\nMutiko gazteak español hitz batzu ezagutzen zituen. Bertzea ez zen batere frantsesean ari. Mutiko gazteari iduritu zitzaion Español hura bere arrebaz mintzo zela, Tolosan kokatua aspaldidanik. Harenganat zoan. Esku idor batzu zituen, aitzur eta palaren ibiltzen usatuak. Ez zakien zer lanetarat heldu zen. Gerokoaren esperantxan partitua zen. Lehenago ere arrebaren ikusten izana zen Tolosan eta hiria ezagutzen zuen.\nMutiko gazteak eskuara bazakienez galdatu zion eta hitz batzu atera.\n—No, no! Sevilla... No conosco la lengua vasca! Vasco?\n—Si, si, vasco.\nEspañolak, Españako karta bat atera zuen moltsatik eta bere sor-hiria erakutsi:\n—Aquí, Sevilla, la ciudad más hermosa de España.\n—Si... mi, aquí... cerca de Baiona, Mouguerre... —egin zuen mutiko gazteak, erhi bat bularretan emanez.\nEskualdunak zigarret bat eman zion treinean eta bertzeak gogotik hartu zuen.\nMutiko bat gararen aintzinean kausitu zuen Españolak. Eskuak tinkatu zituzten egin ahala eta tarrapataka españolez hasi, nehori behatu gabe, dena irri eta alegrantzia, batek bertzearen sorbaldak batzuetan joz esku pizu batez.\n«Eta ni oraino hemen. Zer ari niz? Ostatu hortan sartu behar diat. Berdin bihar goizeko zortziak eta erditako diat galdea. Orai berean harat joaiten baniz ez nie menturaz errezebituko. Aitak erran daitak sosari kasu egiteko, ez zautala aste guziez igortzen ariko. Ontsa ibiltzeko! Sosa... Sosa... ez gituk gero ere goseak hilen. Jan-edanak, jauntzi eta etzanak kitorik ukanen ditiat... Are, zerbait egin behar diat...»\nBezperatik joana zen etxetik, gaua nunbait pasatuko zueslakoan esperantxan; garan ostatu batean eta joan behar zuen lekuan, han errezebitu nahi bazuten bederen.\nBiharamunean partituz ez zen Tolosan heltzen ahal behar zuen tenoreko. Zortziak eta erditako zuen galdea eta tenoreko xuxen nahi zuen lekuan izan. Ez zuen nahi lehen egunetik beretik gaizki ikusia izan zadien. Aitak ere errana zion hobe zuela goizegi ezinez eta berantxe.\nSoldado aintzindari bat gararen aintzinean ikusi zuen harat eta hunat zabilala. Norbaiten beha araiz. Eta ordu berean mutiko gazteak egin zuen horri galdatu behar zituela zonbait xehetasun.\nBaliza eskuetan hartu zuen eta gizona haren ondoan iragana baitzen, gibeletik joan zitzaion.\nAintzindariak irri ezti bat egin zuen erranez:\n—Are puttil, habil!\n—Erraiten ahal dautazie, otoi, nun den Hôpital Militaire Larrey?\n—Hôpital Larrey?... Bainan ni ere harat noa! Biak sartuko gira nahi baduzu.\n—Oi, gogotik jauna! Lehen aldia dut hiri huntan jausten nizala.\n—Pentsatzen dut. Dudan zinaudela ohartua nin-tzan.\n—Oi, ba jauna! Ez nakien ostatu batean pasatu behar nuenez gaua ala ospitaleraino joaiten ahal nin-tzen.\n—Noizko duzu galdea?\n—Bihar, zortziak eta erditako.\n—Aizina duzu. Bainan joanen gira elgarrekin nahi baduzu. Menturaz gau huntako onartuko zituzte.\n—Gero ere ostatu ttipi zonbait baditake ospitale inguru hortan?\n—Oi, ostatuak, nunnahi atxemanen ditutzu Tolosan. Bainan kasumazu nun sartzen ziren! Hereneguneko hiltze hori hauteman dukezu?\nGizon tipito lodi bat zen, soldado arropan. Indoxinatiarra, izan behar zen begitartearen arabera. Bainan ez xinatar garbia! Frantses edo Europano odola bederen ukan behar zuen. Beltz aire bat bazuen haren larruak. Ez zuen xinatarren larru hori leguna, begiak ez zituen hain ttipi eta luxe. Mutiko gazteari iduritu zi-tzaion buru bero zonbaiten aintzinean zela. Gizona gradatua zen. Bainan mutil gazteak ez zituen oraino graduak ezagutzen. Gabardinaren sorbaldetan burdin hori batzu ekartzen zituen. Hortarik egin zuen gizon hori ez zela nornahi. Halere gaixtagin baten eite gehiago bazuen, jaun handi baten baino.\n—Adixkide batzuen beha nago. Beranta bil beldur bazira, zubi ttipi hori pasatzen duzu eta xuxen-xuxena karrika eder hortan sartzen zira. Karrika horren buruan plaza handi bat ikusiko duzu, Le Capitole. Ardurenean zernahi oto bada han, gau eta egun. Ez duzu tronpatzerik! Oraino karrika hori bera segitzen duzu eta gero... gero...\nEskuak zabalik keinuka ari zen gizona, bide bat hartu behar balu bezala... Esku ttipiño batzu zituen, hamabi urteko haur baten erhiak, dena hezurra. Ukai mehe bat, ziria bezain idorra.\n—Gero... gero... Eskuin hartzen duzu... Le Capitole zinema... Bidea segi? Ehun metra —ari zen gogoetan bere buruarekin.\n—Urrun dea jauna?\n—Oi, bai, aski urrun da, guziz gauaz egiteko hiri arrotz batean! Bertzenaz ez duzu bide tronpatzerik. Le Capitole hartarat heltzen zirelarik askiko duzu berriz galdatzea. Denek ezagutzen dute ospitale hori. Tolosako ospitalerik handiena da naski... Bainan denak soldadoak dira... Ene beha egon nahi baduzu, elgarrekin taxi bat hartuko dugu. Zuhaurek ikus, eh. Berrehun liberako bat izan behar da haraino.\nGizonak ez zuen hain makurra iduri.\n—Gogotik jauna! Zure beha egonen niz ez bazitut bederen jenatzen edo makurtzen...\n—Oi, batere! Emazu hortik! Adixkideak ikus eta libro niz.\n—Eta gero zurekin sartzeko ez niz beldur —egin zuen mutikoak halako irri jenatu bat ezpainetan.\nAintzindariak irri egin zuen burua gabardineko kolaren barnean. Ez zuen iduri leporik bazuela. Hain zuen buru handia, nun sorbalden gainean pausatua iduri baitzuen. Eskuak sakelean zagon hoztua.\nIxtant baten buruan mutil gaztea hiriari so zagolarik, bi gizon hurrandu ziren aintzindariaren ondorat. Bat soldadoa zen, gradatua, larru xuri-xuri batekin, erhiak hezur eta larru, aho bildu batekin mintzo. Eta bertzea zibilean, xapela buruan, beltza zen, gizon ikaragarri bat. Beltz hunek begitarte propria zuen. Ez zuen frango beltzek bezala sudurra matatua, lehertua. Denak eskuak sakelan zauden.\n—Agur ene Axuranta! —erran zuen soldadoak xinatarrari.\n—Agur Sergent Trapier! —ihardetsi zuen hunek.\n—Agur ene Axuranta!\nEskuak tinkatu zituzten. Mutiko gaztea ahantzia bezala zuten.\nGero Axurantak erran zuen bere adixkideri:\n—Hara mutil gazte bat, Larrey Ospitalerat doana! Lehen aldia du Tolosarat heldu dela. Hala erran daut oixtian bere baliza eskuan, gibeletik jin zaut bulta bat dudan egonik. Eta nihaur ere Ospitalean sartzen bainiz, sarri elgarrekin joanen girela hitzeman diot.\nBi gizonak mutiko gazteari beha zauden Axuranta mintzo zelarik.\n—Urrunetik heldu zirea, ez baniz sobera ausart? —galdatu zion sardiantak.\n—Oi, Baiona! Zer hiri alegera! Hango jendea, ene Axuranta, zoin goxoa, berehala adixkide! Klasak Baionan eginak ditut, hango kasernan. Ezagutzen duzuia, jauna, Le Bar des Amis?\n—Ba, ikusten dut nuntsu den, eta hartako doia sartu ere naiz.\n—Ateratzen ginen aldi bakarretan han jaten ginuen. Ainitz soldado biltzen da ostatu hartarat.\nAhoa bilduz mintzo zen soldadoa, dena sinfonia, dena keinu. Hura ere bulegotako soldado zonbait, handi, eskuak paperretan, pentsatu zuen mutiko gazteak. Ez ahal zuen, zen lekuan, euri eta iguzki handirik ikusten.\nBeltza ixilik zagon, norapait so.\n—Beraz adixkide maiteak, zerbaiten hartzerat gomitatzen zituztet hiruak. Aizina duzue? —erran zuen Axurantak.\n—Oren erdiño bat badugu, ene Axuranta.\n—Beraz orai berean goazen, sobera berandu gabe.\n—Ez dugu zure gomita errefusatzen ahal —erran zuen beltzak—, ohore egiten daukuzu!\n—Goazen! —erran zuen Axurantak, eskuz hari jarraikitzeko keinu bat eginez— gero utziko zituztet zuen maiten ikusterat joaiterat.\nMutiko gaztea bere baliza eskuan jarraiki zitzaioten.\nAxurantak zubi ttipi hura pasatu eta ezker hartu zuen, denen aintzinean ibiliz. Ostatu eta kafe andana bat bazen bat bertzearen ondoan. Batere dudatu gabe borta bat ideki zuen. Kafe hura ezagutzen zuken. Ez zuken lehen aldia hor sartzen zela.\nDenek beren gabardinak kendu zituzten, beltzak bere xapela, soldadoek beren bonetak. Eskualduna buru has zen.\nMahain baten inguruan jarri ziren, elgarri begi kolpe eman eta ixtant bat ixilik egon.\n—Zigarret bat? —egin zuen Axurantak.\n—Barkatu ene Axuranta —erran zuen bertze soldadoak zigarret bat hartuz.\nBertzek ere bedera hartu zuten.\n—Mutil! —oihu egin zuen Axurantak.\nGizon zahar koskoildu bat hurbildu zen, alkoolak zarkaildua, itsustua, bortiztua.\nDenak dudan zauden, bat bertzeari beha.\n—Kafe beltz bat —galdatu zuen beltzak.\n—Nik zitroin jus bat atsegin nuke —zion Trapier Sardiantak.\n—Oi, denek eri batzu iduri duzue! —egin zuen Axurantak.\nIrri epel bat jauzi zitzaioten bi adixkideri, eta deus ez erran.\n—Eta zuk, gure lagun berria, zer hartuko duzu?\n—Kafe bat —ihardetsi zuen berehala mutiko gazteak, itsurat, ez nahiz dudan egon; uzkur bezala. Alta bazakien gero ezin lokartuz ari beharko zuela.\n—Ai! Ei! Ai! —egin zuen Axurantak burua puxka bat itzuliz— Beraz mutil, ekarkitzu bi kafe, zitroin jus bat eta, Jesus, cognac bat enetzat!\n—Barkatu jaunak, dizka ezartzen dut.\nManbo xutitu zen eta musika untziaren ondorat hurbildu.\nIxtant bat dizka izenari beha egonik, hiru diru peza sartu zituen beltzak eta hiru botoin zapatu.\n—Zer ezarri daukuzu? —galdatu zuen Axurantak.\n—Gostu oneko gizona eh!\n—So egizu, ene Axuranta, Gondolier biziki gustatzen zaut. Kantu hori entzutearekin bihotzean halako trixtezia goxo bat senditzen dut.\n—Aipatuko dautzut. Ene herrian, han Afrika bel-tzean, gaitzeko euriak egiten ditu bultaka...\n—Eta gero? Zaude emeki! Gero oroitzen niz, ba-tzuetan, lagun batzuekin erreka kozkor bati behera untzixka batean gindoalarik, bat-batean euria hasten zitzaukun. Oi, euria, burrustan. Ez ginuen ez halere deusen beldurrik! Hango bizia da, hori. Eta gu ere, frangotan untutsik, soineko arin batzuekin. Eta oroitzen niz, aldi batez gauza bera gertatu zautala neska gazte batekin nintzalarik. Lanjerrean ere halako zorion goxo bat senditzen da. Nik untzixka batean urean ibiltzea maite dut... Eta neska gazte haren potreta nahi duzue ikusi?\n—Ez bazira makurtzen...\nManbok potreta bat atera zuen bere moltsatik.\nNeska gazte bat zen, ederra, xarmanta, xurieri zorrik gabe.\n—Hogoi urte! —egin zuen beltzak.\n—Ai puttikoa! —zion Axurantak xistu bat eginez.\nSardiantak eta mutiko gazteak ere begi kolpe bat eman zuten. Bainan deusik erran gabe.\nManboren begietan zoriona ageri zen.\nHiru adixkideak soldadogoko ixtorioz mintzatzen hasi ziren.\nSardianta mintzatu zen.\n—Beraz, lehenagoko adixkidetasun hura galdua da. Orduan lanean ari ginen bixtan da, eta ez ginuen zango bat bertzearen gainean egoiterik. Halere, ez dea egia Manbo, ontsa jostatzen gintian. Ontsa irri egiten elgarretaratzen ginelarik.\n—Ba nik uste, tenore onean atera nintzan —zion beltzak.\n—Hala duk, aintzinetik pentsatua ahal hinduen zer gertatuko zen. Lagun ona hintzan gurekin.\nSardiantak halako urgulu bat erakusten zuen bere mintzatzeko maneran. Iduri zuen bere hitzak hauta-tzen zituela. Bere jakitatearen eta balioaren erakusteko araiz. Ageri zen ez zela bertze bat bezala mintzo, gogorat jinak, jin bezala emanez. Liburu bat bezala mintzo zen, hitzak behar ziren tokian ezarriz, ele ahul eta larririk gabe. Sendimendu handiak erakutsi nahi zituen. Menturaz soberaxko! Haren solasek buruan apailatuak ageri zuten.\n—Berriak sartu ziren, Manbo atera zelarik —zion Trapierrek Ping-Li Axurantari— eta berri horiek, ene Axuranta, nola erranen dut, ez dute jendetasun mikorik. Gogo arruntak dira, ez dute batere sendimendu handirik. Idorki mintzatzen zauzkitzu, xikinki, errespeturik gabe. Nola nahi duzu, ene Axuranta, holako gizonekin ontsa jostatu? Gu, gure izpirituarekin borrokan artzen ginen, dena zirto, dena izpiritu, dena ele fin eta goxo. Gure jostetek bazuten holako edertasun bat, garbitasun bat, irria ezpainetan ginuela eta ez zintzurraren zolan oilo kolokaren karkailla! Orai zonbat gelditzen gira lehengoetarik? Heim! Eta biziki gaizki gira mutiko arrunt eta bortitz horien erdian. Ai, lehengo irri goxoak, ezpainak doi-doia higituz, dena malezia, gatu batzu bezala, eta ez zakurrak bezala. Ez dea hala Manbo?\n—Egia handia, ene Sardianta —ihardetsi zuen beltzak bere boz lodiarekin.\n—Ah bai, hori gaixto da, izpiritu handi eta fin batzuen artean eskalapoin batzu sartzen direlarik —erran zuen Ping-Li Axurantak, trufa batean bezala—. Ez duzu zure burua behar litaken lekuan kausitzen jende arrunt hoien ondoan. Zure gogoa samurtzen da. Ez dezazke gazte tzar hoien solas eta jestu larriak jasan.\n—Ene gogo bereko zirela iduri duzu, ene Axuranta.\n—Ez nezazula, otoi, ene Axuranta deit!\n—Ene errespetu guzia zor dautzut.\n—Mementoan ez gira kasernan eta bertze gizonak bezala mintzatzen ahal gira, gure gradoak ahantzirik —erran zion serioski Ping-Lik.\nBainan ene Axuranta ezagutu berria zitut eta ez nitake mentura nolanahika mintzatzerat! Oroitzen zira, nun kausitu ginuen elgar lehen aldikotz? Pariseko treinean, duela hogoi egun. Atsegin handia ukan nuen, zinez zure ezagutzea. Zure begitarteak, ene Axuranta, halako indar bat erakusterat emaiten zautan.\n—Milesker zure konplimenduaz!\n—Menturaz egun batez elgarrekin kaserna berean eroriko gira. Nahi nuke bederen zure manupean egon nintake gogotik. Ni Axurant sartu nizaneko, zu jadanik Lieutenant izendatua izanen zira.\n—Nik ez dut kasernan egoitea maite —dio Ping-Lik—. Eta zu ere ez zitela sobera gogoeta horietan egon. Neke da gradoen biltzea. Ez da ametsik egin behar. Gogor eta bortitz egon izaitekotz!\n—Erakaspen onak emaiten dazkiatzu, ene Axuranta. Ene indar guziak emanen ditut zure erakaspen, nola erranen dut, zure erakaspen bizi eta bortitz horien obratzen. Nik baino hobeki ezagutzen duzu armada. Eta nik ere jakin nahi nuke, zure ahotik, ez baniz sobera ausart, ene Axuranta, zer egin goragoko gradorat igaiteko.\n—Oi, Jesus, ez da holakorik salatzen! Halere, ez balitz hoinbertze jende ostatu huntan, gogotik laxa nezake ene bihotza, zuretako. Orai sobera jende bada, zinez, eta denak balia litazke ene erakaspenez. Eta... lehen-lehenik ene ondoan dutan mutiko gazte hau.\n—Egia da, ene Axuranta, bertzaldi batez, buruz-buru mintzatuko gira gauza hortaz. Jakizazu ene baitan indar batzu senditzen dituztala eta iduritzen zaut denbora galtzen ari nizala beti Sardiant egonez.\n—Zinez gaizki litake zure aldetik hoin apal ezdeus egoitea, Frantzia hobeki zerbitzatzen ahal duzularik galon bat gehiago bildu-eta.\n—Eta zoin da galonen biltzeko molderik hoberena?\n—Oi, gerla! —egin zuen Trapier Sardiantak begiak zerurat so.\nGaizo Sardianta arrunt xoxotua zen.\nEz zen dudarik Axuranta haren ametsez trufatzen zela. Haren ametsez eta xoxokeriez. Bainan Ping-Li gizon bortitzak, atsegin hartzen zuen ikustea gradoek gizona zonbateraino mensten ahal duten. Hura Axurant bazen ez zen amentsetarik heldua hein hortarat. Lehenik Frantziako gerla egina zuen, lau urtez. Gero Indoxinakoa. Madagazkarren itzuli bat. Azkenik Algerian egona zen urte bat. Bazakien zer zen gerla. Lohian errestan ibilia zen, kolpatua. Beharriak tiroen arrabotsak elkorturik. Galon tzar baten biltzeko zer ez zuen egin behar ukan.\nEta irri egin nahiago zuen Trapier bezalako Sardiant bat hola mintzo ikustearekin, burua gradoek eta handitasunak xoxotua. Bere eskolaren medioz heldua Sardiangorat. Barnean, berak zion bezala, indar bat ukan balu, gorago izan behar zuen, segur, bere gazte denboran bildu jakitatearekin. Indar hura, kar hura senditzen ziola zion. Senditzen, mihian menturaz. Bainan ezin ager araz.\nTrapier Sardiantak sobera amets egiten zuen bertze galon baten biltzeko. Ez dakit sekulan bilduko duenez. Zituen indar eta kar guziak gogoeta horietan galtzen zituen. Eta bere burua ahultzen zuen hola.\nHaur bat iduri zuen beti zukre murtxatzen ari nahiz eta bere gorputza azkartu. Bainan ogi idorra ere jan behar baita. Batzuetan hutsik hobe!\nTrapier Sardiantari goxo zitzaion galonen pereka-tzea. Goxo zitzaion ametsetan artzea. Kaporal izendatua izan zenekotz, Kaporal-buru ikusten zuen bere burua. Orai bere baitan egiten zuen Sardiant-buru zela eta ez Sardiant-xoil. Berak bazakien araiz bere balioa. Funtsean eskolan ere beti arrangura zen profezurrek ez zutela behar bezala estimatzen.\nEsperantzan bizi zen beti. Bainan gizon ahularen esperantza xoxoa. Sardiant enoatua zen orai.\nAise zuen ba nihun ere ez gizon gixakorik ikusten.\nOrai Axurant bat ezagutzen zuen. Menturaz denbora guti barne... Bainan Pink-Li ontsa irri egiten zion, bertze batzuek bezala. Gatua saguarekin bezala jostatzen... Eskapatzerat uzten zuen, gero ondotik hobeki atzemaiteko plazerrarentzat. Holakotan, alainan, utziago eta ausikia ederrago...\nTrapier bere emaztegaiaz mintzatu zen. Eder zi-tzaion, segur, eta ohore, emaztegai baten ukaitea. Ping-Lik galdatu zion, beti kitzikatzaile, hea nun eta nola ezagutua zuen delako neska gazte hura, eta pollita zenez.\n—Nous-Deux ezagutzen dukezu?\n—Ostatu bat? Dancing bat?\n—Oi! Zer, Nous-Deux ez baituzu ezagutzen?\n—Ez dut ideia mikorik!\n—Beraz esplikatuko dautzut. Nous-Deux neska eta mutikoen ararteko kaseta, nola erranen dut, kaseta hortan ezartzen duzu eta, nunbaitik, zuretako berexia den gazte batek ihardetsiko dautzu. Hori da zure zortea!\n(Horra, ixil-ixila, Trapierren hitza delako kaseta hortan:\nSardiant 28 urte, eskolatua, esperantza handiak, bilo horia, ederra, xarmanta, goxoa, ona, xuxena, otoduna, sofritua, itzalik gabea, bere iduriko neska gazte bat ezagutu nahi luke ezkontzari buruz. Izkiria potreta batekin).\n—Eta ontsa kausitu duzu?\n—Uste nuke! Beraz...\n—Zure emaztegaia ez duzu oraino, gorputz eta arima, zure begiez ikusia? —moztu zuen Ping-Lik.\n—Haren potreta badut... Hamar neska gaztek ihardetsi zautaten. Nolako neskak!... Ez dea eder?\n—Ez, ikaragarri da.\n—Beraz nik Marie-France hautatu dut, Strasbourgekoa. Eskolatua... Funtsean ageri dute haren letrek, ez direla nornahik eginak. Zer arrazoinamendua... Orai sos poxi baten igortzen hasia nako, mementoan lanik gabe omen baita...\nDantzaraziko hitugu ba, deubrurik ez baduk! egin zuen Ping-Lik bere baitan.\nTrapierrek bere emaztegaiaren potreta agertu zuen.\n—Zer diozu, ene Axuranta?\n—Ez da gaizki. Neska bipila bere ezpain mehe eta kopeta hertsiarekin. (Egia erran bere baitan zion: Ba, pollita, bere ezpain eta kopeta txarrarekin!...) Nahi zintuzket elgarrekin ikusi. Oi ametsa!\n—Ametsak bizia arintzen du.\n—Nik ere ametsak maite ditut, lo nizalarik... Iratzartu-eta geldi...\nOraino gauza batzuez eta bertzez mintzatu ziren.\nEskualdun gaztea, ixilik bazagon ere, ez zen enoa-tzen. Ohartua ere zen, animalea, Ping-Li nola trufa-tzen zen aho bildu hartaz.\n—Ah! Ba! Oherat joaiteko tenorea dugu —egin zuen hondarrean Sardiantak.\n—Ohean goxo ditake holako hotzarekin —ihardetsi zien Ping-Lik.\nBeltzak ez zuen hitz handirik atera.\nTrapier eta Manbo atera ziren. Lehenak izigarriko konplimenduak egin zituen bere Axurantari.\nMutiko gaztea eta Ping-Li gelditzen ziren\n—Zerri ohartu zira?\n—Sardiant hori zure gradoaz bekaizti dela.\n—Hori bera. Galonak bildu nahi luzke kasernako bulego xoko batean egonez. Nik aldiz gerlan bilduak ditut, eta zoin nekez, dituztan galon txarrak. Eta orai osagarria galdua dut... Barkatu. Cognac, Marius! Algeriako gerlan bularretako min tzar bat jauzi zaut. Jadanik Indoxinan hasia, naski. Eta orai berriz gaitzeko makurra ukan dut ene otoarekin. Arbola bati kontra joan niz. Otoa porroskatua. Ez dakit nola atera nizan. Mirakulu bat. Bi kosta bakarrik arrailduak. Orai ospitalean nago. Hamar egun Bordelen, orai Tolosan. Emazteak ez daki ospitalean nizala min harturik. Funtsean, sobera mintzo niz menturaz eta okaztatzen zitut.\nMutiko gaztea jenatua zen. Ageri zuen.\nBi hurrupaz hustu zuen, Ping Lik, bigarren koñaka.\n—Marius, bertze bat... Ez zitela harri hola edaten badut. Penak bihotzean. Funtsean denek zerbait badugu. Manbo beti bere herria gogoan. Trapier aldiz dena ametsa, handinahia ttipia izanki-eta. Zuk berehala, ospitale edo gerla lekuetan, kurutze gorri bat besoan, eri eta kolpatuen hats edo usu zikinak jasan beharko. Eta ni... Indoxinako kantu zahar batek erraiten du: Gizonaren bizia.\nZer kurutze gorria...\n—Barka, otoi... Menturaz sartu nahia zira?\n—Ontsa niz zurekin.\n—Ez zazula erran ontsa zirela. Ez da egia.\n—Badakit bederen harat joan beharra zirela. Ez dut beldurrik zurekin sartzeko.\n—Eta gradatu faltsu bat banintz, Pariseko gara aintzinetan kasusitzen diren bezala, mutiko gazten enganatzaile?\nMutiko gaztea zinez jenatua zen. Ez zen deusen erraiterat menturatzen ahal. Leku tzar batean sartu ote zen? Jaun horri ihardoki behar ote zuen berehala, ala oraino, ixtaño bat igurikatu, ikusteko? Ez ahal zuen gero berantegi izanen?\nBasoa hutsa zuen Axurantak.\nMariusek zerbitzatu zuen.\n—Eta zuk, zer hartuko duzu? —galdatu zuen Ping-Lik eskualdunari.\n—Milesker, jauna. Ez dut deusen beharrik. Ontsa niz.\n—Are, harrazu zerbait. Nik pagatzen dut.\n—Kafe bat —ihardetsi zuen mutiko gazteak ez nahiz eta gizona kexarazi, menturaz kafe bati amor emanik hobeki helduko zela. Alta, sarri...\n—Zure galtzen ari niz, menturaz...\nMutiko gazteak irri uzkur bat atera zuen.\n—Urrunetik heldu zira, eh? Menturaz herri ttipi batean bizi izana beti, holakorik ikusi gabe. Harritua zaude berdin, zer mila deubru nizan?\nMutiko gazteak ez zuen ihardetsi.\n—Zonbatetako duzula galdea?\n—Zortziak eta erditako.\nEta denborarik galdu gabe, armadan sartzeko galdea atera zuen barneko sakelatik. Axurantak irakurtu zuen.\n—To, Jean Etchebarne. Eskualduna?\n—Lehenago enekin ukan dut Etcheberry deitu bat, errotik eskualduna. Beti oroituko niz. Ez ginion ire-tsarazten ahal frantsesa zela, bertzeak bezala. Nik erraten niolarik, —orduan Sardiant nintzan—. Eta ni zer niz beraz, ene begi luxe hookin? Xintok? Bazterka so egiten zautan holako irri maltzur batekin, eta deus erran gabe burua apaltzen zuen. Le Basque deitzen ginuen denek, gaixtakeriarik gabe... Aha! Service Santé E.I.I. nº6, Bar-le-Duc (Meuse)...\nAxurantak behako bat eman zuen Etxebarneri.\n—Ez zira gaizki izanen bulta batez... Zer eritasun duzu?\n—Eritasunik ez dut. Duela sei hilabete jadanik galdegina izan niz, bainan ohean nintzan tenore hartan, zango bat plastrean.\n—Ai, nola gertatua?\n—Traktur bat uzkalirik.\n—Laboraria, ez baniz sobera ausart?\n—Ba, laboraria niz.\n—Hara, hori dut maite, bere gogoaren garbiki agertzea ahalgerik gabe. Ni ere ez niz ahalge erraiteko ene aitamak Indoxinako laborari ttipi batzu direla. Oraino anaia han ari da, zangoak lohian, irrisa ereiten, landatzen, jorratzen, ihiztatzen eta biltzen. Nik baino bizi idorragoa derama. Ni ere hamazazpi urte artino etxean egon niz. Lohian irrisa landatzen. Alta ez du iduri, eh! Eskola poxi bat baduzu?\n—Breveta. Orduan etxean sartu behartu zautan, aita eriturik, arrebaren lagun.\n—Aski baduzu Sous-officier izaiteko. Nik ez nuen hainbertze! Oi! Ez nuen hainbertze!... Eta nehor baduzia herrian?\n—Aitamak... eta arreba.\n—Hori paso! Bainan erran nahi dut emaztegai bat edo... gogoan duzun norbait...\n—Nehor. Ez dut emaztegairik!\n—Libro zira beraz! Libro! Eta bertzalde ikusten dut ez zirela mentsa. Ez zazula oixtiko Sardiant harek bezalako menskilakeriarik egin. Gaixo ulia!... Pelotona segitu behar duzu. Ez zira beti soldado ttipi izaiten ahal... Barkatu... Cognac! Zure soldado denbora ontsa behatzen baduzu ez duzu dolurik ukanen. Zure burua erakutsi behar duzu kasernan sartu orduko. Ez zitela xoxo bat bezala egon, bertzen beldurrez. Ez! Egin indar, erakuts zure balioa. Eta ez ametsetan egon, Trapier bezala. Neska gazte baten arrangurarik ez baduzu herrian, egizu lan erreximenduan. Erakuts bertute; ez egon herabe. Orai kanpañatik heldu zira, bainan gogoan harrazu uzkurtasun hori galdu behar duzula, bertzeak bezanbat bazirela. Ontsa ager zure aintzindarien aintzinean. Ez beldur egon! Entzuten duzu?\n—Bainan ez dakit hartuko nutenez eta zangoa berrogoi kilometraren egiteko on izanen dutanez...\n—Bakea-mazu hortarik! Utz kitzu haurkeria horiek. Errazu zure zerbitzua nahi duzula egin, ez zirela beldur. Are, iratzar hortik!\nIxtant bat ixilik egon ziren. Nehor ez zen gehiago ostatuan. Aitak ikus baleza... Marius zen bakarrik, bere palto xuriarekin, mahain baten gainean izkinka jarria.\nEtxebarnek zer tenore zen behatu zuen, norapait higitu beharrez.\n—Ikusten dut enoatzen hasia zirela —egin zuen Ping-Lik.\nAxurantak azken hurrupa edan zuen...\n—Ohartu zirea? —galdatu zuen mutiko gazteari besoa pausatzean.\n—Oi, zu eskualduna! Ez zira pilotan artzen?\n—Ba, zonbait aldiz.\n—Holako begi kolpea duzuela pilotaren airetik biltzeko. Ez zirea ohartu bertze Axurant horri, emazte bat besotik, borta ondorat hurbiltzen...\n—Hemen sartu nahi zuten. Bainan ni hemen ikustearekin gibelatu dira... Ezagutzen dut ba... Ez du balio, funtsean... Nor nizan pentsaketa egonen zira, badakit. Joanen gira.\nAxurantak zorrak pagatu zituen.\nGara aintzinerat joan ziren, mutiko gaztea beti bere baliza eskuan.\nJean Etxebarnen griñak eztituak ziren. Bihotzean bake bat senditu zuen, Axurantak otozainari erraitean: Hôpital Militaire Larrey. Bazakien bide xuxenean sartzen zela.\n—Ez zira karrika hortarik joaiten ahalko, lanean ari dira —erran zuen Ping-Lik otozainari.\nBidea aski luzea zen, garatik ospitalerat. Mutiko gazteak karrikan bi alderdiak ikusi nahi zituen. Capitole plaza ikusi zuen. Dena oto, erran bezala.\nOtoa ospitaleko ondoan gelditu zen.\n—Zonbat heldu da? —galdatu zuen Axurantak.\n—Hiru ehun libera.\n—Nik pagatuko dut —egin zuen berehala Etxebarnek.\nOspitaleko bortari buruz abiatu ziren, karrika hertsi batean. Bat-batean Axurantak galdatu zuen:\n—Karrikak ez zituela ontsa ezagutzen?\n—Ai, berrehun libera zen markatua eta hiru ehun galdatu dauku.\n—Hori bera! Atxik begia erne. Ohartua nintzan, bainan ez nuen eskandalarik eman nahi, gauaz, zurekin, karrikaren erdian. Bertze egun bat etorriko da, ez baitut ahantzia ukanen.\nMutiko gaztea harritua zagon izpiritua zoin argi zuen Axurantak hainbertze edan ondoan. Haren burua aspaldian inguruka hasia izanen zen.\nOraino ostatu batean sartu ziren, Axurantak zor zuela erranik.\n—Nik ere ene paperra erakutsi behar dut guardian, Axurant izanik ere!\nGuardian ziren bi soldadoek erran zuten mutiko hori ez zutela errezebitzen ahal, ez zelakotz oraino, bihar zortziak eta erdi artino, sous l'autorité militaire.\nGostuan zauden, guardian, espartinak herrestan, barne ttipi batean, kanpoko borta handia gakoz he-tsirik.\nHandiarena egiten zuten. Aterbea bazuten. Ontsa ziren. Bertzetaz axola guti... Demuntren...\nAxurantak erran zuen mutiko gaztea nola gara aintzinean atxemana zuen. Bainan soldadoek erran zuten ez zutela nihundik ere errezebitzen ahal.\n—Beraz mutiko gazte hunen laguntzerat banoa ondoko ostatu batetarat.\nBainan Axurantak ez zakien ezker ala eskuin hartu behar zuen bidea. Eskuin hartu zuen.\n—Nik uste ez da alde huntan oixtiko ostatu hura —erran zuen Etxebarnek.\n—Goazen beraz bestalderat.\n—Bide makurrean gira, —erran zuen Axurantak.\nBerriz itzuli ziren eta aldi huntan karrika ilunaren bururaino joan.\nBainan ez zen ostaturik ageri han.\n—Aitortzen dut bide makurrean girela —erran zuen Axurantak—. Hara oixtian erran dautazularik ezker zela, zure hitza atxiki behar zinuen eta ez berehala amor eman.\n—Bainan ez nintzan segur zinez handik etorriak ginela.\n—Zerbaitek erraiten zautzun haatik harat joan behar ginuela.\nGaua pasatu zuen Restaurant Bleu izeneko ostatu batean.\nEzin lokartuz ari zelarik, gogorat jin zitzaion Axuranta haren gogoaren ikertzen arizana zela, hea zer karatera zuen, nola ihardokitzen zuen. Hastean egina zuen mozkortzale bat zela, ezdeus bat. Bainan gogoa argia zuen. Ez zen arras ez deusa. Bazakien alde batetik zer ari zen. Harrigarri zen, zinez, hainbertze edan ondoan gizona hoin xuxen ikustea. Kurritzean ageri zuen xuxen egoiteko indar poxi bat egiten zuela. Gorputza itze bat bezala atxikarazten zuen.\nPenak bazituen. Ez zituen menturaz arrangura guziak mutiko gazteari agertuak. Zonbait oraino gordetzen zituzken. Ahalge agertzeko? Ez ahalge, ez, bainan bere gizontasuna ez galdu nahi intzirika arizanez. Bere penak, berak zion bezala, edanean ahantzi ondoan, bere gizontasuna ez zuen galtzerat uzten. Ez nahiz mutiko gazteari bere burua errebes agertu? Nekez. Ontsa axolatua ahal zen hori hondarrean arrotz hartaz. Bera zen holakoa. Edanak ez zuen ez gaiztatzen, ez eta ere tzartzen. Erreximenduak xuxen ibil arazten usatua zuken.\nMenturaz ez zen mozkorra. Tzarkeria zitaken berdin mutiko gazteak hitz horri pentsatzean.\nAxurantak mutiko gazteari begiak idekarazi nahi zituzken, ikusten baitzuen herri ttipi batetarik heldu zela hiri handi batetarat.\nMutiko gazteak bertze pentsaketa frango ere egin zituen. Trapier, Manbo eta Ping-Li...\nEta hortan lokartu zen, hiru orenen buruan.\nBiharamun goizean ospitalean sartu zelarik erran tenoreko, bi oren kanpoan egon behartu zitzaion jauneri arta hartzeko gogoa jin artio. Ikaragarriko hotza ari zen, -4° aterbean. Lurra zuri-zuria zen hormatua. Ateka batzuetarik haize mehe bat heldu zen. Hezurretaraino sartu nahi zuen.\nEtxebarnek bertze mutiko bat kausitu zuen, soldado arropan. Hura ere ospitalean sartzen zen.\n—Ez dik presatu behar hemen. Horiek erran eta sartuko hiz. Orai hago kanpoan. Ezagutzen ditiat ba nik, ama maitea! Hirugarren aldia hunat heldu nizala. Hik erran gero! Funtsean denetan berdin duk. Ez die, jakintzak nik erranik, zakur batentzat baino axolarik gutaz...\nMutiko beltxino bat zen, larrua legun. Begi beltzak, bekain beltzak, mustatx beltzak. Biziki ernea emaiten zuen.\n—Lehen aldia hunat heldu hizala? —galdetu zion Etxebarneri.\n—Orai ukana galdea, Bar-le-Duc-erat joaiteko. Harat joan aintzin ospitalean pasatzeko manatua nintzan.\nEri, ez. Zango bat hautsirik ukana diat. Duela sei hilabete jadanik altxatzeko galdea ukana nian. Bainan ohean nintian, plastrian.\n—Eta Bar-le-Duc-erat joaitekoa hiz?\n—Ba, ez banute bederen uzten edo bertze leku batetarat igortzen.\n—Ez hintake gaizki Bar-le-Duc-en. Erraiten den be-zala gaitzeko planka huke! Bainan zango bat hautsirik ukana dukanaz geroz, hobe huke etxerat itzultzea.\n—Nahi baduk ba!\n—Bainan ez diat deus senditzen gehiago, etxean laborantzan artzen nuk, indarka. Arras sendatua nizala iduritzen zaitak.\n—Ageri duk lehen aldikotz sartzen hizala armadan. Nik zango bat hautsirik ukanez, aspaldian etxean nintakek to, maitearen ondoan... Hemen ez dik sekulan erran behar ontsa hizala, sendo. Beti arrangura, han edo hemen min, ezin kurri. Akitzen hizala kilometra bat egin orduko. Nik hire xantza banu, orai beretik arrangura nintakek, kaserna batean sartu gabe. Gero ez duk ordu. Gero arranguratuz, nehork ez hituzke sinetsiko. Hila ala bizi izanen hiz. Ez zazkikala hire arrangurak estakuru gisa pasatzerat utz. Sudur puntatik ibil hindezakete.\nKanpoan itzulika zabiltzan bi mutiko gazteak. Eskuak sakelan, paltoko kola altxatua, burua apal, ho-tzari buru egiteko bezala. Ospitaleko murruak gorri beltz dira, lur erre kolore. Leihoak zabal eta usu. Bortetan plaka zuri batzu, hitzak gorriz: Médecine, Radio, Contagieux, Dermatologie, Défense d'entrer eta holako. Batzuetan emazte edo gizon, norbait ateratzen da, xuriz jauntzia. Airez-aire iragaiten dira, barneko beroaren ondotik hozpilduak.\nSoldado bat pasatu zen, bi xango besopetan, zango bat dilindan, plastrez pizutua.\nAirea apal. Arbolak geldirik. Abarrak hilak, hormatuak, gogortuak.\nBi mutiko gazteak inguruka ari, batere presatu gabe, denbora guzia hartuz, parkeko bidexketan gaindi. Han-hemenka lurrari zanpaka batzu zangoen bero-tzeko.\nEtxebarnek bazter guziak ikertzen zituen, denak berri harentzat. Oto bat sartu zen, gain guzia elurrez xuri-xuria...\n—So egizak. Hirugarren aldia diat hunat heldu nizala. Medikuak eta infirmiertsak ezagutzen ditiat. Hondarreko aldian hilabete bat osoa pasatu nian, aintzinekoan hamabost egun. Eta orai bertze hilabete bat egoiten baniz hemen, gero hamar bat egun etxean!... Polliki nikek. Hartuak hartu, to! Orai hiru hagin baditiat apaintzeko. Sofrituko diat, bainan denbora ederrik ere ukanen. Infirmiertsak biziki gixakoak dituk, beti alegera. Eriarena eginez, mal-tzurki, dena ele goxo ariko zauzkik nahiz eta hi kon-tsolatu. Eri hizala errak. Denak hire inguruan izanen dituk, neska pollit horiek guziak, pikura emaiten, odol hartzen eta holako. Jakizak, nik erranik, nahi baduk biziki uros izan hintazke hemen. Gero, azkenean erreformatuko hute. Haatik ez erran sekulan ontsa hizala, beti eri ekar hire burua. Ni beti eri nizala erranez, oraino Algerian izaiteko nuk. Alta ene lagun guziak han dituk...\nNeska gazte bat agertu zen, xuriz, beso has.\n—Ez dik hotzik to horrek, —erran zuen eskualdun gazteak.\n—Ezagutzen diat —ihardetsi zuen soldadoak—. Lehen aldian hemen sartu nintzalarik ezagutua. Koska aire bat badik... Ikusak. Jacqueline!... Jacqueline!...\nBaina neska gazteak ez zuen burua itzuli eta bere bidean joan zen.\n—Zer tenore da? Hamarrak abantxu. Ez gintuztela sarraraziko? Hozten ari nuk.\n—Menturaz eguerditan hemen izanen gituk. Hago gustuan; ez dik balio kexatzea; ez gituk ahantziak. Hemen hola duk. Jaun horiek dispos direlarik oihu eginen daiete. Ez baduk hiaurek hire burua zaintzen, xakurra bezala ibiliko hute. Ontsa axolatuak dituk to! Ustez ontsa ari hizan, hitaz trufatuko dituk eta hire ahuleziaz baliatuko. Ez dik balio jaun horieri kasu egitea, hiaurek atxik heina. Ikusten badute arras umil eta uzkur hagola, ez dakikala deusen errefusatzen, laster ohartuko dituk. Ez duk hobe izanen hiretzat, jakizak nik erranik...\nOixtiko neska gazte hura berriz agertu zen.\n—Jacqueline! Ez nuzu ezagutzen? —oihu egin zion soldado gazteak, irria ezpainetan eta erhi batez bere mustatxak perekatuz.\nBainan neska gazteak ez zuen bazterrerat behatu. Haren begitartea berdin egon zen, deus ez balu entzun bezala.\n—Ahalge arazten duk, gaixo nexkatoa —erran zuen Etxebarnek.\n—Pentsemak! Aspaldian galdua die ahalgea, hemen diren neska horiek, hainbertze mutikoen erdian. Denetarik hautemaiten die. Horiek dutena, biziki neke dituk biltzeko. Beti gogor daudek.\n—Funtsean hola izan behar die ere! Bertzenaz fite luzkek galduak, hainbertze mutiko tzarren erdian.\n—Ai hi! hi! hi! Ametsetakoa!\nEskualdun gazteari gaitzitu zitzaion, soldadoaren irri trufa. Ixilik egon ziren bulta batez, parkeko bidexketan gaindi inguruka. Ospitaleko oto handi bat sartu zen, kurutze gorriak lau aldetan. Borta baten ondoan eman zen gibelka. Soldado gazte bat atera zuten, luze-luzea etzanik. Bi aldetarik hartu eta ereman zuten barnerat. Otoa joan zen. Gero ixiltasun osoa.\nIguzki erreinu mehe bat ateratzerat zoan. Parke izkin bat argitzen zuen. Bi gazteak harat hurbildu ziren eta han gelditu iguzki epelaren eztitasunean.\n—Goxo dik iguzkian —zion Etxebarnek.\n—Biziki goxo. Gauden hemen ixtant bat.\nEta han gelditu ziren, lekuaren gainean inguruka, lurrari zangoez joka. Xori tzar batzu iguzkitarat jarri ziren.\nInfirmiertsa bat parkean iragan zen, berinazko untzi bat eskuan, odolez erdikala.\n—Françoise! Françoise! —oihu egin zuen soldadoak.\nNeska gazteak ez zuen ihardetsi eta bere bidean joan zen.\nSoldado gazteak irriño bat egin zuen bere lagunari behatuz.\n—Ez duk gaizki! Berehala gorritzen duk.\n—Behatu balauku hobeki!\n—Bainan ez dutela mutikoeri sobera behatu behar hion oixtian...\nOren baten buruan heietaz okupatu ziren.\nEmazteki batek paper bat bete zuen, han sartu-eta.\nMurru paretan, hitz larriz: Les dépôts d'argent sont obligatoires.\n—Sosik baduzu finkatzeko? —galdatu zuen emaztekiak, eskualdunaren lagun berriari.\nPapera bete zuen, mutikoari sinarazi, ela Kolonelari pasatu.\n—Zure aldi! —egin zuen emaztekiak Etxebarneri. Galde berak egin ziozkan.\n—Ba... Bederatzi mila... Ez, barkatu, hemeretzi mila, naski, —egin zuen moltsa ateratuz.\nEtxebarnek behako bat eman zuen ixilka bere lagunari. Beha zaion hura ere.\n—Emazu zure sosa Kolonelari.\nMutiko gaztea Kolonelaren ondorat hurbildu zen eta sosak mahain gainean pausatu zituen.\n—Hemeretzi? —Egin zuen Kolonelak azken billeta eskuetan zuelarik.\n—Denak uzten ditutzu?\n—Bai, jauna, salbu zonbait sos perreka.\nBertze soldado gaztea, sosaren uzteko denbora guzia hor egon zen alegia-eta zerbaiten irakurtzen ari.\nGero bertze barne batean sartu ziren. Han ganbararen eta ohearen numeroak eman ziozkaten. Soldado gaztea norapait joan zen.\n—Etchebarne: ezkerreko eritegian, bigarren estaian, hirugarren ganbaran, hemeretzigarren ohean.\nBi ganbara luze pasatu zituen, baliza esku batean, bertzean gatulua, basoa ta kuiller-furtxetak. Azken borta idek eta bi urrats egin ondoan gelditu zen, hea nun ote zen haren ohea. Denak ixildu ziren bat-batean. Denek begiak sartu berriari buruz itzuli zituzten.\n—Zonbata? —galdatu zuen norbaitek.\n—Hemeretzia —ihardetsi Etxebarnek begiak galduak, nehori behatu gabe.\n—Ezker hirugarrena —erran zuen bertze boz batek.\nMutiko gaztea oherat hurbildu zen eta han jarri. Ganbaran berriz mintzatzen hasi ziren, erleak kofoinean burrunbaka bezala. Bakotxa bereari lotu zen. Ikusia zuten, lagun berria. Gehiago ez zuen nehork kasurik egiten.\nPique... Atout coeur... Dame... Trèfle...\nGanbararen erdian bi jokolari andana, bi mahainen erdian, belotean ari. Heien hitz bakarrek, noiztenka, hausten zuten hango ixiltasuna.\nBatzu zibilean ziren, Etxebarne bezala, bertze batzu soldado arropa zimurdikatu batzuekin. Denak gazteak. Denak guti edo aski eri, bixtan da.\nBatzu beren ohetan etzanik zauden, kaseta, letra edo liburu bat eskuan, beren soinekoekin. Bertze batzu estali petan, begiak hetsirik.\nIxilik eta triste zauden, bakarka.\nHantxet berriz, bizpalau gazte ohe baten inguruan bilduak ziren. Heietarik batek ixtorio zerbait konda-tzen zuken. Bertzeak begi handi batzuekin beha zauden. Ez zitaken ixtorio txarra, manera guzien arabera. Beharriak ez zauden segur enoatuak.\nBatzuetan, harat edo hunat, begi guziak itzultzen ziren, irri karkailla batentzat, garrasia batentzat, jokoan irabazdunen balentrientzat. Gero berriz pizutasun bera.\nInfirmiertsa bat sartu zen. Denek buruak altxatu zituzten. Uli bat ez zen ageri. Ixiltasun osoa. Denak beha.\n—Hemen! —ihardetsi zuen mutiko lodi mustatx handi batek.\nNehork ez zuen ihardesten. Mutikoek, batek ber-tzeari behatu zuten.\n—Le-pi-neux! —oihu egin zuen berriz neska gazteak.\n—Ez ditake hemen.\n—Hemen! —egin zuen besoa altxatuz ohe gainean kurrumilkaturik zagon mutiko mehats kolore zurpail batek.\n—Medikuenganat! Jarraik eni!\nSolasak berriz hasi ziren han-hemenka.\nBelotean artzeko norbait falta zuten orai lehen mahainean.\n—Badakik artzen? —galdatu zuen batek Etxebarneri.\nMutiko gaztea xutitu zen eta lagunetarat joan, irria ezpainetan, uros lagun berriek hola deiturik.\nBelotean hasi zen, jadanik adixkidetua, bihotza alegera.\n—Hi hiza Lepi... To ahantzia diat!... Hi to?\n—Lepitan, zozoa, hi!\n—Edo holako zerbaitsu!\n—Ez duk ezagutzen?\n—Ez. Menturaz bertze ganbara horietan dabilak.\n—Ohe hortakoak zer du izena?\nOhea hutsa zen. Nehork ez zuen nehori nehoren izenik galdatzen. Denak adixkide dira lehen egunetik jakin gabe nor diren. Nehork ez du galdatzen: Nor hiz hi? Zer duk izena? Denak heldu dira berak punperat, emeki-emeki. Ez da berexgorik. Denak berdin, bakotxa bere arrangurekin, lagunak lagun.\nNola deitzen dira beraz hor zonbait egun dituztenak, urtzoak pasaian bezala? Bigarren egunetik harat, zerbait berezi duten guziek izen berri bat biltzen dute, batere gaixtakeriarik gabe. Egun heietan baziren: Tarzan, P.T.T., Aznavour, Le Lyonnais, L'Aviateur, Brassens, eta holako. Izen berri bat sortu zen: Le Basque.\nLagunetarat hurrantzen ez ziren gazteak zoko ba-tzuetan mutzitzen ari ziren. Heiek ez zuten izenik. Nehork ez zioten behatzen, berek ez zutelakotz deus egiten lagunetarat hurbiltzeko.\nAtout!... Coeur!... Belote...\nHantxet aldiz mutiko bat ari zen bere balentrien erakusten, mahain baten gibelean jarririk. Bospasei lagun bazituen aintzinean. Loriatuak zauden haren jokoari beha. Mutikoak ganibeta bietan ahoan sartu zuen eta... atera. Hirugarren aldian iretsi zuen... Iretsi idekirik: eskua zabal eta ganibeta falta! Nehork ez zuen konprenitu. Denak harrituak. Loriatuak. Ezin sinetsia!\nEta mutikoa ganibeta sakeletik ateratzen bezala egin zuen. Nehork ez zuen sinesten. Ah! Bi ganibeta bazituzken!\nNorbaitek bere ganibeta eskaintzen dio. Gauza bera gertatzen da.\nHamarretan joko bera egin ondoan, lagunak beti itsu zauden. Hain zalu eta ontsa egiten zuen jokoa!\nOrduan lagun guziak bere gibelerat igorri ondoan, jokoa berriz egin zuen denen agerian.\n—Ah! Ah! Ah! —egin zuten orok batean ganibeta mutikoaren altzorat erori zelarik, zintzurrari behera joan behar zuelarik.\nBatzu arizan ziren joko bera egin nahiz. Bainan sobera tonto ziren oraino.\nNeska gazte bat sartu zen. Oixtiko Françoise hura. Oihu egin zuen:\n—Are Le Basque! —oihu egin zuten gazte batzuek.\nNeska gazteari irriño bat jauzi zitzaion.\n—Etzan zure ohean.\n—Kasu Le Basque, kasu!\n—Odol hustuko hitu!\nNeska gazteak bere puskak mahain gainean pausatu zituen. Alkoolezko su bat piztu zuen.\n—Ai, ez duk deus oraino. Bi marra txar eginen dauzkik besoan —egin zuen Brassens deitzen zuten mutiko lodi mustatx handi harek.\nInfimiertsa hurrandu zen.\n—Are, ager ezkerreko besoa!\nMutiko gaztea etzanik zagon, besoa agerian. Infirmiertsak besoa agerian. Infirmiertsak besoa hartu zuen bere erhi goxoekin.\n—Laxa ukamiloa! —erran zion.\n—Are Le Basque ez izi! —erran zuen Tarzanek boz mehe batekin.\nNeska gazteak uataki bustiaz garbitu zituen xarta lekuak.\n—Hotza? —galdatu zuen Françoisek.\nEtxebarneri irri ezti bat jauzi zitzaion.\nAtsegin zuen neska gaztea hari mintzaturik. Ez zen deusen ihardesterat menturatu.\nBizpahiru mutiko hurbildu ziren ohearen inguruan.\n—Bai... Françoise —ihardetsi zuen mila dudetan.\nNeska gazteak holako behako goxo bat egin zion. Menturaz oroitu zen goizean parkean ikusia zuela.\nEtxebarne uros zen.\n—Aha! Le Basque, neska horren izena badakik? —erran zuen P.T.T.-ek.\n—Zer animalia —zion bertze batek, iduri gabean.\n—Badakika ote nungoa den? —galdatu zuen ber-tze batek.\n—Ez —ihardetsi zuen umil-umila.\n—Tolosa ezagutzen duk?\n—Erranen deat halere. Rue de la Paix egoiten duk.\nBalentriaz bezala agertua zuen neska gaztearen izena. Laguneri erakusteko ezagutzen zuela.\nBere lagun berriak harritu nahi zituen. Erakutsi ez zela arras xoxoa. Bai balentriaz errana zuen Françoisen irri goxoaz eta haren bi hitzez kasik xoraturik.\nEta ganbarako lagunek berehala gaizki hartu zuten, eta mutiko gaztea kitzikatzen zuten noiz joan behar zuen bere maitearen ikusterat nolaz zakien haren izena eta holako.\nEtxebarne ez zen usatua amodioz nolanahika mintzatzen. Hitz horren errespetua bazuen. Ez zituen egundaino bere amodiozko sendimenduak nehori biziki agertu. Herabe zen gauza horietaz mintzatzeko, nahiz, bertzenaz, ez zen batere motela.\nBeraz lagunen hitzak gaitzitu zitzazkon.\nKaseta saltzalea pasatu zen. Soldado bat.\nDenen gustuko kasetak bazituen. Gehienek amodiozko irakurgaiak hartu zituzten, asko gaziak eta itsu-siak. Batzuek usaiarentzat...\nZonbaitek lagunek bezala egiteko, beren buruak ez nahiz sobera haur erakutsi, hek ere holakoen usaia bazutela.\nZernahi liburu eta kaseta mota irakurtzen da. On ala tzar, han dira, ohe gainetan eta ganbararen itzulia egiten dute. Lagunek gogotik prestatzen dituzte.\nLehen ganbaretan zen jaun omonierra.\n—Apeza! —egin zuen norbaitek.\nEta ordu berean, bizpahiru gaztek eskuetan zituzten kaseta itsusiak sakez, ipurdipean eman zituzten. Lehen aldikotz hutsean atxemanak. Oraino berri.\n—Agur gazteak! —egin zuen jaun omonierrak, burua gora, hirugarren ganbaran sartuz.\n—Berriak badira? Zu atzo ikusia! Zer diozu ba!... To, zu berria? Jakin duzia deus? Oh zer liburu ederra!... Eta zu?...\n—Mugerre! Mugerre! Nun da hori?\n—To, San Andréko jaun erretorra ezagutzen diat. Beti ari dea pilotan?...\nSartu berrien itzulia egin zuen hol-hola.\nGizon handi bat zen, larrua xuri, begitartea indartsu, beldurrik gabe, burua beti gora, mintzoa argi, sotana labur.\nHaizea bezala zabilan, dena zaina. Denentzat hitz labur bat. Ez zagon segur dilindan, solasean has eta ezin geldi. Gaitzeko bihotza erakusten zuen haren begitarteak, dena kar eta oldar\nGanbararen itzulia egin eta erdiko mahain ondorat jin zen.\n—Belotean? Zaudezte. Zu eskualduna, zu parisanoa, zu, zu, zaude... Jinen zaut gogorat... Limoges-e-koa, eta zu, zure mustatx ttipiekin Mistral aipatuaren eskualdekoa. Hara Frantzia guzia, belotean ari.\nEmazue hola-hola. Hara hementxet kaseta katoliko batzu. Kurriaraziko ditutzue... Bihar goizean meza bederatzi orenetan...\nBiharamunean igandea. Bederatziak hurbiltzen ari-eta denak ohean zauden. Nehor ez zen mezaz mintzo.\nEskualdun gaztea ganbarako harat-hunateri beha zagon. Pentsaketa ari zen. Ez zen menturatzen bakar-bakarrik kaperarat jausterat?\nKrabataren ezartzen ari zen.\n—Mezarat joan hiz? —galdatu zion ezkerreko lagunak.\n—Ba —ihardetsi zuen Etxebarnek.\nLagun harek ez balako galde hori egin meza entzun gabe gelditu behar zuen. Uros zen lagun baten ukaitea mezarat joaiteko.\nArratsaldean bizpahiru eskualdun kausitu zituen foyerrean. Algeriatik heldu ziren. Ez ziren sobera ontsa.\nArratsalde bat goxoa pasatu zuten.\nAstelehen goizean infirmiertsa ganbaran sartu zen.\n—Keredek, Honoré, Etchebarne, Lavedan!\nLau mutikoak Françoisen aintzinerat joan ziren. Bertze guziak ixilik zauden. Bazakiten zer zen.\n—Harkitzue zuen puskak!\nZalu-zalua, ganbararako laguneri eskuak eman zituzten, berriz bertze nunbait elgar ikusteko esperan-tzarekin.\nEta Etxebarne Bar-le-Duc-erat buruz abiatu zen bere soldadogoaren egiterat.\nPariseraino lagun bat ukan zuen, Keredek, ganbaran Brassens deitzen zutena.


Miriam Ocariz diseinatzaileak Bilboko Koral Elkarteko emakumezkoak jantziko ditu – Coral de Bilbao\nMiriam Ocariz diseinatzaileak Bilboko Koral Elkarteko emakumezkoak jantziko ditu\nSortzaile bilbotarrak Arte Ederren Museoan aurkeztu du bere azken lana, Zuloagaren bi erretraturen artean\nKoral Elkarteko andrazkoentzako uniforme berria Bilbon diseinatuta eta eginda dago\nDotorezia islatzeaz gain, jantzia denboraz harago doa, bi pieza beltzek eta gerriondoan silueta nabarmentzen duen begiztari esker\nBilbon, 2019ko irailaren 23an. Gaur goizean, Miriam Ocariz sortzaileak Bilboko Koral Elkarteko emakumezko abeslarientzat beren-beregi sortu duen jantzia aurkeztu du. Ekitaldia Bilboko Arte Ederren Museoan egin da, eta hango kudeatzaile Iñigo Alberdi, elkarteko hiru kantari eta Anna Mathieu de Noailles kondesaren erretratua, Zuloagarena, izan dira Ocarizekin batera. Elkarteak eta museoak “Artearen ahotsak” izeneko lankidetza-hitzarmena izenpetu zuten ekainean, eta haren baitan hautatu da museoa aurkezpena egiteko; izan ere, aipatu hitzarmenaren bitartez, erakunde biek konpromisoa hartu zuten musikaren hedapena museoaren testuinguru artistikoan indartzeko.\nSortzaile bilbotarraren soinekoaren xedea da koralistek agertokian dituzten beharrei erantzutea. Helburu hori oinarri, Ocarizek hiru faktore hartu ditu kontuan. Lehendabizi, kontzertu sinfoniko batean parte har dezaketen abeslarien kopurua, 80 emakumek ere jardun baitezakete. Bigarrenez, erosotasuna, kantariak sarri mugitu behar izaten baitira ikuskizunean ―harmaila batera igo, eseri, altxatu…―. Azkenik, diseinatzailea saiatu da jantziari agertokietako tenperatura-baldintzetara egokitzeko gaitasuna ematen, entzunaretoetako fokuek bero handiagoa igortzen baitute koru-programazioetan maiz txertatzen diren elizetako hormen aldean.\nEra berean, Ocarizek arreta berezia jarri du materialetan, jantziak garraiatzean zimur ez daitezen, transpirazioa erraz dezaten eta koruko morfologia guztiei ederki eman diezaien, aintzat hartuta 20 eta 80 urte bitarteko abeslariak biltzen dituela. Horrexegatik, enkargua erabateko erronka izan da Ocarizentzat, zeina urte hasieran hasi zen lanean, gogo biziz. Jantzia dotorea da, eta denboraz harago doa. Bi pieza beltzez osatuta dago, eta gerriondoan silueta nabarmentzen duen begizta bat du, alderantzikagarria. Alde nagusia zuria da, tanto beltzekin; bestea, berriz, urdin-petrolio kolorekoa, saio informalagoetan erabiltzeko. Tunikari dagokionez, belauna estaltzen du, eta muxarradurarik gabeko saguzar-mahukak eta V formako lepoa ditu, koralistak askatasunez mugi ahal izateko. Azpitik, praka, soila eta lasaia, lurraren arraseraino heltzen da, eta goma bat du estutzeko. Poltsikoak ere baditu, agertokiaren bi aldeetan beti egoten diren zapiak eta gozokiak gordetzeko.\nSoinekoa egiteko prozesu osoa Bilbon garatu da, eta, materiala dela eta, Tejidos Matíasen ―denda ospetsua hiribilduan― tindu bikoitzeko krepe bat aukeratu da. Halaber, jantzia jardunean dauden egungo kantarien neurrira egin da, eta abeslariek konpromisoa hartu dute gordailu gisa gordetzeko eta diseinatzaileak zehaztutako irudi- eta erabilera-arauak betetzeko.\nKoralistek gaur jantziko dute soinekoa lehenengo aldiz, 20:00etan, Euskalduna Jauregian eskainiko den Amazoniaren aldeko kontzertu solidarioaren baitan Beethovenen IX. Sinfonia abesteko. Bilbao Orkestra Sinfonikoa, ALBOAN eta BM Supermerkatuak ere aritu dira kontzertuaren antolaketan, zeinetarako oraindik ere sarrerak geratzen diren.\nEHUn Arte Ederretan lizentziaduna, aldi berean moda-diseinua ikasi zuen, Lancan. Talentu horrek azkar asko jaso zuen aitorpena: lehenengo, Expoconsumo Bilbao sariak irabazi zituen; ondoren, “Bilboko Ospetsua” izendapena jaso zuen. Tartean, Gaudi Pasarelaren 10 ediziotan parte hartu zuen, eta 12 aldiz Cibeleskoan, non diseinatzaile gazteen bilduma onenaren L’Oreal saria jaso zuen. Bere ibilbidean, marka handiekin jardun izan du, Armand Basirekin, kasu, eta, besteak beste, Farrutx, Fosco eta Guggenheim Bilbao museoarekin kolaboratu du. Bere jantziak Europako merkatuan nahiz Saudi Arabian, Arabiar Emirerrietan, Txinan, Hego Korean eta Japonian merkaturatzen dira. Horrez gain, jantzigintza irakaskuntzarekin uztartu du, eta behar horretan LANCAn, Logroñoko Goi Mailako Arte eta Diseinu Eskolan, Nafarroako Arkitektura Unibertsitatean eta Donostiako Tabakaleran aritu da.\nBere lana hainbat Arte-aretotan eta Galeriatan egon da ikusgai; bere azken atzera begirako erakusketa, adibidez, Bilboko Rekalde Aretoan, Marzana Galerian, Gasteizko Montehermoso Kulturunean eta Tenerifeko Santa Cruzeko Arte Garaikidearen Museoan ikusi ahal izan da.\nCopyright © 2014-19 Sociedad Coral de Bilbao | Todos los derechos reservados


Allende Salazar ikastetxean dago gaur egun Bizkaiko konpostagailurik handiena »\nBizkaiko konpostagailurik handiena du egun Allende Salazar ikastetxeak, eta horren barri eman dute gaur eguerdian. Jantokian bazkaltzen duten umeek sortzen duten materia organikoa prozesatzeko gai da makina hori, 39.000 litro urtean. Hala, 9.285 litro konpost sortuko ditzake, eta CO2 isuria 20.428 kilogramotan murriztuko litzateke. Hilabete eta erdi daramatza makinak martxan, eta ikasleak dagoeneko kontzientzia hartuta daudela azaldu du ikastetxe horretan Agenda 21 garatzearen arduraduna den Goizalde Berasaluzek. Birziklatzearen garrantziaz jabetzeko balio baitu ikastetxean konposta egiteak. Ingurumen zinegotzi Aloña Arronategik be birziklapena eta heziketa izan ditu hizpide: «Proiektu hau oso garrantzitsua da, balio pedagogikoa izateaz gain, etorkizunerako bidea be badelako. Gu geu arduratzen garelako guk geuk sortzen ditugun hondakinekin». «Zaborrik ez» Hala, ikastetxeetan zotzen den zabor organiko guztia birziklatuko dute. «Zaborrik ez sortzea lortuko dugu horrela», eta hori ingurumenarentzat oso garrantzitsua dela azpimarratu du konpost teknikari Kepa Urionabarrenetxeak. Ikastetxeetan dauden konpostagailu ezberdinen azalpena be eman zuen teknikariak, eta denen esfortzua eskertu: «Makinaren ezaugarriak kontuan hartuta, ikastetxe bakoitzak bere erritmora sortuko du konposta. Halanda be, zeregin horretan aurrera egitea da garrantzitsuena». Sortzen den materia barriari erabilera ematea da orain Udalaren kezka. «Ikastetxeekin adostu beharko dugu sortzen duten konposta hori nora bideratu, eskualdeko lorategiekin akordioak egin ditzakegu, esate baterako. Aukerak aztertu beharko ditugu. […]\nBi konpartsa berrik hartuko dute parte Inauterietako karrozen desfilean »\nAurtengo Inauterietan ez dute errenteriarrek aspertzeko denborarik ere izango, egitaraua bete-beteta baitator. Bihar Kaldereroekin hasi eta martxoaren 13an Piñata egunarekin amaituko dira. Urtero bezala, karrozen desfilea izango da ekitaldirik garrantzitsuena, eta aurten, bi konpartsa gehiagok hartuko dute parte: Showtimek eta Balley Sayariyk. Guztira, hamazazpi konpartsa ariko dira desfilatzen. Gaur Juan Carlos Merino alkateak, Joxe Mari Burgos Kultura zinegotziak, Kontxi Bello Kultura teknikariak eta Oscar Otegi eta Angel Blanco Telleri ikastetxeko ordezkariek eman dute aurtengo egitarauaren eta berritasunen berri. Kartela izan da berritasun nagusia. Aurten, lehenengo aldiz, kartela erabili dute festetako egitaraua jartzeko euskarri moduan. Radio Donostiren goatekea ere nobedadea izango da, datorren (hilak 5), 18:00etan, Foru plazan. Astelehenean ere aurretik egin ez den ekitaldi bat izango da 5-12 urte arteko gaztetxoentzat Merkatuzarren: ludotekek antolatutako haurrentzako festa. Burgosek herriko ikastetxeak animatu zituen ludoteketan parte har dezaten. Bestalde, zaharren egoitzak ere bisitatuko dituzte Telleri konpartsako kideek, etzidamu eta martxoaren 7an. Konpartsetako kideek nabarmendu dute Inauteriak direla lan gehien ematen duten jaiak. Ildo horretatik, Udalak laguntza eman die entseatzeko Merkatuzarreko areto bat utziz. EGITARAUA Bihar 12:00: Kaldereroen desfilea Udal Musika eta Dantza Eskolak antolatuta, Erdialdean. 19:30: Arditurri Alabergako Auzo Elkarteak antolatuta, Kaldereroan konpartsa, Deiadar Txarangarekin batera, Elkartearen lokaletik irten eta herriko kaleetan zehar […]\nHerri Bus barria,martitzenetik aurrera »\nArtibai enpresari esleitu dio Udalak; astegunetan 07:45etik 20:45era eta zapatu goizetan ibiliko da. Hurrengo zortzi urteetan Herri Bus zerbitzua Artibai enpresak kudeatuko du. Berari esleitu dio zerbitzua Udal Kudeaketa Batzordeak, eta datorren martitzenean, martxoaren 1ean, hasiko dira zerbitzua emoten. Udal Kudeaketa Batzordeak «aurkeztu diren eskaintzetatik onena» izan dela Artibai enpresarena ebatzi du. Kontratuaren prezioa urteko 34.200 eurokoa izango da, BEZ barik. Hortik atzera, Herri Bus zerbitzuaren kudeaketa osoa egongo da enpresaren ardurapean: autobusaren aseguruak eta mantenimendua, zerbitzuaren hobekuntzak, eta bezeroen kexak eta eskakizunak jaso eta erantzutea. Autobus barria, 37 lekugaz 2010ean matrikulatutako autobusak egingo du Ondarroako Herri Bus zerbitzua aurrerantzean. 37 bidaiarirentzako lekua dauka; baita segurtasun uhalak eta maletategi handia be. «Tamaina handiko gauzak edo umeen aulkiak tolestu barik sartu ahal izango dira», zehaztu du Udal Kudeaketa Batzordeak. Mugikortasun arazoak dauzkaten herritarrentzako arrapala elektrikoa be badauka autobus barriak. «Halan be, herriko edozein lekutan ezin da arrapala hori jaitsi, espaloiaren arabera ahal izango da edo ez», ohartu dute Artibai enpresako kideek. Ordutegia eta bono aukera Astelehenetik barikura ordutegi zabalagoa edukiko du datorren martitzenetik aurrera Herri Busak. Lehenengo bidaia 07:45ean hasiko du Kamiñazpitik porturantz, eta azkena 20:45ean egingo du Kamiñazpitik Artabiderantz. Zapatuetan, barriz, goizean ibiliko da abantean: 09:15etik 13:30era. Lehengo prezioa mantenduko […]\nBinakako Txapelketako finalean lehiatuko dira »\nIgandean jokatuko dira Eusko Label Binakako Aizkora Txapelketako finalak, eta bertan izango dira Anjel Arrospide leaburuarra Urrezko mailan eta Mikel Zabaleta leitzarra Gaztetxo mailan. Jardunaldia igande honetan izango da, 12:00etatik aurrera Azpeitiako Izarraitz pilotalekuan. Bertan hiru final jokatuko dira, Urrezko mailakoa, Zilarrezko mailakoa eta Gaztetxo mailakoa. Esan bezala, Urrezko mailan Anjel Arrospide leaburuarra izango da Mugerza II.arekin batera. Txapelketa honetako maila gorenean lehenengo aldiz ez da aizkolari nafarrik izango. Arrospidek eta Mugerza II.ak Gipuzkoako eta Bizakiko txapeldunak diren Azurmendi eta Atutxa II.a izango dituzte aurkari. Finalean egongo diren lau aizkolarietatik, Arrospide da Txapelketa honetako final gehienetan egon den aizkolaria. Guztira sei finaletan parte hartu du, honakoa kontutan hartuta. Final hauetako batean txapela ere eskuratu ahal izan zuen. Zehazki 2001-02 denboraldian izan zen, Arria V.a bikote zuelarik. Bere bikote den Ugaitz Mugerzak estreinaldia izango du maila honetan, baina bi aldiz parte hartu du jada txapelketa honetako finaletan, zilarrezko mailan, bere anaia den Aratz Mugerzarekin batera. Aurkari gogorrak izango dituzte aurrean Arrospidek eta Mugerza II.ak. Alde batetik, Gipuzkoako txapelduna den Iñaki Azurmendi izango dute arerio bezala. Berak 2008-09ko Binakako Txapelketako finalean parte hartu zuen eta Arrospiderekin izan zen, gainera. Orduan ez zuten txapela lortzerik izan, galdu egin baitzuten Larretxea eta Atutxa II.aren […]\nMendizabal brontzea lortzen saiatuko da »\nFrontoi Motzeko Emakumeen Gomazko Paletako Kutxa Sariko finala eta 3. eta 4. postuak jokatuko dira larunbat honetan Tolosako Beotibar pilotalekuan, 11:30ean. Eta, bertan izango da Maider Mendizabal anoetarra Aurore Coset bikotearekin 3. postua lortzeko…\nAmuteko-Kosta eta Arkollako bizilagunek bihar ezagutuko dute autobus sare berria »\nAtzo asteazkenez aurkeztu zuten Foru Aldundian Ekialdebus, martxoaren 1etik aurrera Bidasoa eta Oarsoaldea Donostiarekin lotuko dituen autobus sareko emakida berria. Gaur goizean Ingurumen eta Agenda 21eko zinegotzi Ion Elizaldek herrian izango duen eragina aztertu du komunikabideen aurrean, eta bihar, ostiralean, gauza bera egingo du Amuteko auzo elkartean, 19:00etan. Ibaetara eta Bidasoaldeko Ospitalera joateko linea berriak «ezinbestekoak» zirela nabarmendu du.Elizalde «oso pozik» agertu da Foru Aldundiak «herritarren eskaerak kontuan izan» dituelako. «Azken bi urtetako lanaren ondorioa da, erakundeen arteko lanaren fruitua. Bagenekien oraingo zerbitzua errez hobetu zitekeela, eta lortu dugu», gaineratu du. Bere ustez, martxoan abiatuko diren linea berriekin «garraio publikoa mugitzeko modurik azkarrena» izango da. Linea berriez gain, autobusek herrian egingo duten ibilbideak ere berrikuntzak izango ditu, «ahalik eta leku gehienetatik» pasatzeko. «Zerbitzu arinagoa nahi genuen, eta trafiko gehien duen auzotik sartzeak eta ateratzeak ez zuen horretan lagunduko», azaldu du Elizaldek, «ordutegia zabalagoa izango da, eta maiztasuna handiagoa», gehituz. Gainera, martxoaren 2tik 13ra Lurraldebuseko txartela doan ateratzeko aukera izango dela aurreratu du (Matxin Arzukoaren kaleko Iza saltokian). «Bost euro kobratruko digute, baina Lurraldebusek kantitate bera kargatuko digu txartelean gero» argitu du Edurne Simonek, Izadi 21eko arduradunak. Kanpaina eta bideo lehiaketa Martxoaren lehenetik hasita eta Ingurumenaren nazioarteko eguna bitarte (ekainak 3), […]\nBerastegiarren sustraiak landatuko dituzte »\nAzken urteetako ohiturari jarraituz Zuhaitz eguna ospatuko dute igande honetan Berastegin. Muñagorri herri eskolako haurrek ere parte hartuko dute festa honetan.\nGainera, aurten berrikuntza bat izango dute, ekitaldi berri bat ospatuko baitute. 2010e…\n‘Idiazabal txuri-beltzean” liburua aurkeztu dute »\nIdiazabalgo historia jasotzen duen argazki bilduma argitaratu du Ikerketa Taldeak eta Udalak. Guztira 300 argazkirekin osatutako liburua da Idiazabal txuri-beltzean, eta denak herritarrek utzitakoak dira. 1900 eta 1975 urteen artean ateratako argazkiak dira guztiak, “1975etik aurrera hasi zirelako koloretako argazkiak egiten eta urte horrek hainbat aldaketa ekarri zituelako”, argitu du Xabier Urteagak. Liburuan bildutako 300 argazkiez gain beste 700 inguru ere bildu dituzte. Denen artean politenak aukeratu dituzte bilduma osatzeko eta argazki bakoitzaren ondoan hainbat datu ere jarri dituzte: urtea, lekua, argazkian agertzen direnen izenak… Datu horiek denak biltzeko ere herritarren laguntza izan dute Ikerketa Taldeko kideek. Gillermo Urrestarazuk zehaztu duenez, “hiruzpalau arratsaldetan elkartu gara eta denon artean bildu ditugu datuak. Dena eginda genuela uste genuenean herritarren batek beste daturen bat ematen zigun eta berriro hasieratik hasi behar izaten genuen”. Liburuko argazki guztiak hamar ataletan daude banatuta: herria, herritarrak, festak eta ospakizunak, Ursuaran, kirolak, lana, eskola, erlijioa, irteerak eta bitxikeriak. Guztiek, herriak azken hamarkadetan izan duen aldaketa erakusten dute. Baita idiazabaldarrak zenbat aldatu diren ere, eta horrekin guztiarekin gizartean eman den aldaketa ere bai. 2005etik bilketa egiten Idiazabalgo Ikerketa Taldea 2005ean hasi zen lanean. Herriko historia biltzeko asmoa zuten, baina modua falta zitzaien. Eusko Ikaskuntzako kideek eman ziten laguntza eta […]\nGoibegi zerbitzu etxea inauguratu dute »\nAbaltzisketako zerbitzu etxe berria inauguratu duteo udaleko eta Foru Aldundiko ordezkariek. Goibegi izena jarri dioten eraikina herritarrei zabaldu diete ohiko zinta mozketarekin Jesus Mari Gorostidi alkateak, Markel Olano ahaldun nagusiak, Rafa Uribarren Landa Garapenerako diputatuak eta Florentino Ugalde Landagipuzkoa32 egitasmoaren kudeatzaileak. Eusko Jaurlaritzako ordezkaririk ez da izan inaugurazioan. Eraikina herriko frontoiari itsatsita dago, errepidearen ondoan Txindokira begira. Bi solairu ditu, behekoa herritarren erabilerarako eta goikoa enpresentzako. Eraikinaren teilatua terraza bezala egokitu dute eta elizaren ondoko parkera lotuta gelditu da. Hain justu, bai terrazatik bai eraikinaren barruko bi solairuetatik Aralarreko parajeen ikuspegi ederraz gozatu daiteke. Guztira milioi bateko aurrekontua izan du eraikinak. Horietatik 600.000 euro jarri ditu Foru Aldundiak Landagipuzkoa32 egitasmoaren bitartez, beste 300.000 euro Eusko Jaurlaritzak jarri ditu Erein egitasmoaren bitartez eta udalak 100.000 euro ipini ditu. Herri txikien beharrak Jesus Gorostidi alkateak eraikinaren garrantzia azpimarratu du ekitaldian: «Zerbitzurik gabe zaila da bizitzea herri txikietan. Eskola, garraioa, medikua eta beste hainbat zerbitzuren beharra izaten dugu. Udalak antolatzen dituen ekintzetarako lokal faltan izaten gara eta gaur inauguratuko dugun eraikina behar horiek betetzen lagunduko du». Alkateak dei egin die Foru Aldundiari eta Eusko Jaurlaritzari diru laguntzak ematen jarraitzeko eta Markel Olanok bilera batean esandakoari heldu dio: «Gipuzkoan herri txikien eta handien artean […]\nLoatzo Musika eskolako ikasleen emanaldia Gurea Antzokian »\nLoatzo Musika Eskolako ikasle eta irakasleak, martxoaren 17tik 20ra, Kataluniako Arenys de Mar herrira irteera egingo dute. Hori dela eta, asteartean, 19:00etan Villabonako Gurea Antzokian emanaldi bera eskainiko dute. Euskal Herriko mugetatik haratago joan nahi izan dute musika eskolako irakasleek irteera hau antolatuz. Eta Kataluniako Arenys de Mar herriko Musika Eskolarekin harremanetan jarri eta elkartruke bat egitea erabaki zuten. Lau eguneko irteerara, Loatzo Musika Eskolatik talde handia joango da. Guztira, 72 ikasle (banda, orkestra, txistulari, trikitixa talde eta eskusoinu taldea), 9 irakasleren gidaritzapean izango dira. Gurasoek Kataluniara ezingo dutenez joan, Villabonan ikusteko aukera izango dute. Arenys de Mar-en egingo duten emanaldi berdina eskainiko dute. Ikasleak, 12 eta 22 urte bitartekoak dira. Eta hain zuzen ere, Alegia, Altzo, Aduna, Anoeta, Ibarra, Irura, Villabona eta Zizurkil herrietakoak. Loatzo Musika Eskolako irakasleek «Villabonako emanaldira gonbidatzen zaituztegu» diote. Eta gurasoez gain edonorentzat ateak doan zabalik egongo dira Gurea Zineman. Musika eskolen elkartrukea Lehen hartuemana martxoan egingo dute eta Kataluniarrak datorren ikasturtean etorriko direla gurera adostu zuten. Ostegunean, hilaren 17an, 15:00etan aterako dira Anoeta eta Villabonatik autobus banatan. Igandean berriz, 20:30etan iritsiko dira irteera puntu berdinetara. Arenys de Mar herrian, ostiralean, lau taldetan banatuta institutu ezberdinetara joango dira emanaldiak ematera. Larunbatean berriz, larunbateroko azokan kalejiran […]


Ur-zozoa - Txoriak\nThomas Kraft GFDL CC-BY-SA-3.0\nBeste izen batzuk: Errekazozo, Ur-zozo, Urtxori.\nGaztelania: Mirlo acuático\nFrantsesa: Cincle plongeur\nIngelesa: White-throated Dipper\nAragoiera: Torda nadadera\nKatalana: Merla d'aigua\nGalegoa: Merlo rieiro\nItaliera: Merlo acquaiolo\nIbai, erreka eta ur-lasterren inguruan bizi den txoria da. Kutsatu gabeko urak nahiago dituenez, erreka baten uren purutasunaren bioadierazle bihurtu da. Bere lumadia, nabar iluna da, papar zuriarekin. Begiak ireki eta ixten dituenean oso ikusgai duen betazal zuria du. Bere odolak, beste paseriforme batzuk baino oxigeno gehiago eraman dezake, urpean, 30 segundoz egotea ahalbidetzen diona, nahiz eta gehienetan 10-20 segundo bitarteko urpekaldiak egiten dituen. Ur azpian eta harri artean aurkitzen dituen zomorro eta ornogabeez elikatzen da.\nHabiagile arrunta da gure eskualde gehienetan, baina betiere erreka garbienetan. Euskal Herriko eskualde heze gehienetan ageri da. Gero eta arraroagoa da hegoalde idorrerantz joan ahala, eta ez dugu aurkituko Araba eta Nafarroako alderdirik lehorrenetan.\nBideoa - Ur-zozoa (Ingurumena EJ)\nUr-zozo hau ehizan dabil, bere kumeentzat janari bila. Baina habiara itzultzen denean, ezusteko handi bat izango du...\nErrekazozo Durangaldea, Debagoiena, Arrati Nerbioi, Goierri, Urola-Kostaldea, Tolosaldea ArrG (1988)\nUr-zozo Durangaldea, Donostialdea, Debagoiena, Debabarrena, Bizkaia, Bidasoa Garaia, Lea Artibai, Euskal Herria, Arrati Nerbioi, Gorbeia Inguruak, Goierri, Zuberoa, Urola-Kostaldea, Baztanaldea, Tolosaldea Uzei (-datarik gabe-)\nUrtxori Donostialdea, Bidasoa Garaia\nErrekatxori Arrati Nerbioi\nItsasoko zozo Donostialdea LeiA60 (1960)\nUreko txantxagorri Donostialdea\nUroillo txiki Gorbeia Inguruak


Arrasatearrek inoizko aukera zabalena izan dute botoa emateko - Arrasate - Goiena.eus\nArrasatearrek inoizko aukera zabalena izan dute botoa emateko\nJokin Bereziartua Lizarazu 2015-05-24 20:23\nUarkape pilotalekuko hautestontzi bat, boto kontaketa hasi baino lehen.\nGaur, maiatzak 24, 17.668 arrasatear egon dira deituta botoa emateko. Inoiz baino alderdi politiko gehiago aurkeztu dira aurten, herritarrek inoizko aukerarik zabalena izan dute botoa nori eman erabakitzeko: EH Bildu, EAJ, PSE-EE, PP, Irabazi-Ganar eta Baleike-Si Se Puede. Ez da ezustekorik izan. Parte hartzeari dagokionez, arratsaldeko seietatik aurrera joan da herritar kopururik handiena botoa ematera.\nArrasateko errolda 22.052 biztanlekoa da eta horietatik botoa emateko eskubidea izan dute 17.668 arrasatearrek. Herritarrek 29 hauteskunde-mahaietan zehar eman dituzte euren botoak. 21 eserleku banatuko dira gaur, izan ere, Arrasateko udalbatzak 21 zinegotzi ditu. 2011ko hauteskundeetan bost talde politikok lortu zuten ordezkaritza udalbatzan: Bilduk (11), EAJk (4), PSE-EEk (4), Aralarrek (1) eta PPk (1).\nAlkategaiei dagokienez, bataz besteko adina da orain arteko gazteena (34,8 urte) eta emakume bakarra aurkeztu da, EAJko Maria Ubarretxena.\nHonako hauexek dira alkategaiak: Eneko Barberena (EH Bildu, 31 urte), Maria Ubarretxena (EAJ, 34 urte), Oscar Garcia (PSE-EE, 36 urte), Javier Otero (PP, 30 urte) Juan Luis Merino (Irabazi, 50 urte) eta Igor Urizar (Baleike-Arrasate, 27 urte).


'Euskal paisaien argazkilaritzako ikastaroa' emango du Mikel Castellanok UEUn - Zumaia - Baleike.eus\n'Euskal paisaien argazkilaritzako ikastaroa' emango du Mikel Castellanok UEUn\nBaleike 2018-02-01 17:36\nUdako Euskal Unibertsitateak (UEU) udaberrirako prestatu duen plangintzaren baitan, Mikel Castellano zumaiarrak Euskal paisaien argazkilaritzako ikastaroa emango du, martxoaren 24an eta 25ean, Askizuko aterpetxean. Natura eta paisaia argazkilaritzaren munduan hasi nahi duen jendeari zuzendutako ikastaro honetarako matrikulazio epea zabalik dago jada.\n“Paisaia, animaliak, landareak argazki onetan harrapatu nahi izatea naturzaleen obsesioa izan arren, nekez lortzen da oinarririk gabe. Ikastaro hau hori asetzeko diseinatu dugu”, adierazi dute ikastaroko antolatzaileek.\nBi eguneko ikastaro hau –16 ordu guztira– Mikel Castellano gazteak emango du. Irudiaren argiztapena, kaptazioa eta tratamenduan lizentziatua da. unibertsitatea.net atarira emandako elkarrizketan azaldu duenez, ekintza honekin naturazaleak prestatu nahi dituzte “ingurunea egoki, kalitatez, harrapatzeko”. Oinarrizko kontzeptuak lantzeko paisaiekin hasiko dira, “animalien aldean mugitzen ez direnez errazagoa delako”.\nMendiko eta itsasoko irudiak hartzen ikasteaz gain –Pagoetako parkera eta Zumaiako labarretara joango dira irteera praktikoetan–, argiekin ere jokatuko dute. “Hainbat argirekin lan egiteko aukera edukiko dugu; egun argiz, ilunabarrean eta gauean alor praktikoa jorratuko dugu. Behin jakintza minimoa lortuta, norbere kontu izango da gaitasunak landu eta naturako izakiekin aproba egitea”.\nIkastaro hau reflex moduko kameratara mugatuko dela dio Castellanok eta ikastaroan parte hartuko dutenek kamera beraien kabuz lortu beharko dutela. “Reflex kamerak aukera ematen du argazkia ateratzerakoan parametro edo aldagai guztiak doitzeko eta, beraz, argazkiaren emaitzarekiko erabateko kontrola dugu. Argazkiaren emaitza benetan erabakitzeko aukera dugu. Parametro horien ezagutzan jarri nahi dugu fokua”.\nTeoria eta praktika landuko direla ere adierazi du. “Lehenik eta behin, metodologia klasikoarekin funtsezko teoria landuko dugu: kameren ezaugarri guztiak ezagutu, zertarako balio duten ikasi, nola erabili behar diren aztertu... Horretarako, gidalerroak prestatuta eramango ditugu. Ondoren, ikasitako dena praktikan jartzera aterako gara aipatutako paisaietan barrena”.\nMatrikulak www.ueu.eus webgunean egingo dira. Matrikula orokorra 122 euro izango da, ikasle, langabe eta erretiratuentzat 111 euro, eta UEUko bazkideentzat 94 euro. Prezioan aterpetxean lo egitea eta otorduak sartuta daude.\nIkastaroko informazio gehiago hemen aurki dezakezue.


Gure zerbitzuen berri non komunikatu?\nHau nahasmena izaten dugun ekiteko orduan: zenbat gai izan behar ditugun kontutan, zenbat gaitasun eskuratu behar ditugun denbora gutxian, zenbat ezagutza berri, eta… gure zerbitzuen berri komunikatu beharrak sare sozial guztietan egotera bultzatzen gaitu… baina, bide hori zuzena al da? EZ.\nJarduera ala enpresa bat sortzera goazenean, badirudi dena jakin behar dugula. Norberaren gaitasunak zein diren identifikatuz gero, ordea, pixkanaka ikasten eta hazten joatea da estrategiarik eraginkorrena. Izan ere, hasieratik edo jarduera hasterako ezagutza pila bat eskuratu nahi baditugu, blokeatu egin gaitezke eta gure asmoak lortzeko ekintzetan deszentratu. Hasteko behar dugunaz jardun genuen duela hilabete batzuk Zer behar dut hasteko postean.\nTxikitik hastea da aholkurik baliotsuena: hasi dakizun horretatik eta oinarrizko ezagutza batzuk joan garatzen. Esaterako:\nLana eraginkortasunez egitea bultzatuko dizkizuten tresnak.\nZure jardueraren berri zabaltzeko aukera emango dizuten sare sozialen bat.\nZure lanean sakontzen lagunduko dizuten formakuntzak.\nBaina, lehenetsi aukerak. Ez zaitez gal aukera guztiak ezagutzen.\nKomunikazioari dagokionez, badago joera orokor bat kanal guztiak erabiltzekoa eta sare sozial guztietan egotekoa. Hori da moda, eta modak jarraitzea estatus bat ematen digunaren irudipena oso zabaldua dago. Are gehiago marketinaren eta irudiaren munduan. Baina, sare sozialetan egoteak ez du esan nahi inondik inora gure irudiaren alderdi onak zabaltzen ari garenik. Izan ere, ez badakigu nola komunikatu gure zerbitzuak, dauzkagun mugak ariko gara erakusten lau haizetara.\nBeraz, pentsatu zure jarduerari zein komunikazio kanal egokitzen zaion hobekien. Kanalak izan daitezke: telefonoa, emaila, prentsa idatzia, prentsa digitala, irratia, sare sozialak (eta hauen barruan Facebook, Twitter, Instagram, Youtube…), kale ekintzak, etab. Kanalak identifikatu ondoren, pentsatu zeinekin abiatuko zaren, eta zein interesatzen zaizun aurrerantzean abiatzea.\nHorretarako, kanal bakoitzean zein publikorengana irits zaitezkeen aztertu behar duzu. Bakoitzak dituen kostuak, edukiak prestatzeak suposatuko dizun denbora eta eskaintzen dizkizuten erraztasunak ere baloratu behar dituzu. Behin balorazio hori guztia eginda, komunikazio kanalak lehenesteko moduan izango zara.\nGogoratu: abiatu gutxitik, eta iritsi zure jarduerak behar duen kopurura (agian kanal bakarra erabili behar duzu, edo bi; ez kezkatu leku guztietan ez zaudelako). Ez ibili itota kanal anitzen bitartez komunikatu nahian, lortuko duzun bakarra irudi traketsa ematea izango baita (eguneratzen ez duzulako, akatsak egiten dituzulako, ideiak garatzeko denborarik ez duzulako, etab.). Garrantzitsuagoa da aukeratzen dituzun kanalak egoki aukeratzea eta bertan irudi txukuna ematea.\nSare sozialei dagokienez, bertan oso garrantzitsua da estrategia bat finkatzea. Proposatzen ditugun sei urratsak irakur itzazu eta aplikatu zure ibilbide berrian ; )\nEkion 2018-06-01 2018-06-05 Bidean\n← Norberaren izaera ere garatzen du ekintzaileak\nMelitta Bentz ekintzailea →


14. linea (Txik Txak) - Wikipedia, entziklopedia askea.\n14. linea (Txik Txak)\nBaiona ↔ Kanbo — Ezpeleta\nCar Express sarearen parte da\n● Lapurdi Erdialdea\n● Lapurdi Garaia\nTxik Txaken 14. linea ( estilitzatua) Car Express sareko zortzi hiriarteko autobus lineetako bat da. Lineak 22 geltoki eta 27 kilometro ditu guztira eta Baiona, Baionaldea eskualdean dagoena, Ezpeletarekin lotzen ditu, Lapurdi Garaia eskualdean, Kanbo bidez.\n2019ko irailaren 2an inauguratu zen, Baiona, Kanbo eta Ezpeleta herrien artean, Transports 64 sare zaharreko 814 linetik abiatuta.\n2013. urtera arte, Pirinio Atlantikoetako Departamenduko Kontseilua arduratzen zen errepide bidezko hiriarteko garraio-lineak kudeatzeaz Ipar Euskal Herrian eta Bearnon. Guztira 14 linea zeuden Euskal Herrian, barnekoak zein Okzitaniara lotutakoak. Autobus bat edo bi baino ez ziren linea gehienetan noranzko eta egun bakoitzeko, eta kontrolik gabea zen. Autobusek ez zuten irudi komertzial propioa, operadoreena baizik. Linea honek 859 linea izena jasotzen zuen eta Baiona eta Dantxarinea artean, Ezpeleta bidez, zihoan. Bazen beste linea bat ere, 860 linea, Baiona eta Kanbo lotzen zituena Uztaritze bidez.\n2013an, sareak eraldaketa handia jasan zuen. Lineak antolatu egiten dira eta denentzako marka komun bat hartzen da. Zenbakiak berrantolatu egiten dira, errazagoa izan dadin, eta tarifak berrikusi egiten dira. 859 eta 860 lineek 814 linea izena hartuko ditu eta ibilbidea aldatu egingo da: Baionatik Ezpeletara. Ezpeleta eta Dantxarinea arteko herrietarako, zerbitzua kendu da.\nCar Express sarearen linea 2019ko irailaren 2an jarri zen martxan, orain desagertu den 814 linearen ibilbideari buruz. Zerbitzua, ordura arte Baiona eta Kanbo artean, Ezpeletaraino luzatu zen, baina zerbitzu batzuetarako bakarrik.\n■ Euskaldunen Plaza 43°29′41″N 1°28′43″W Baiona\n● San Leon 43°29′18″N 1°28′58″W Baiona\n● Ospitalea 43°28′57″N 1°28′57″W Baiona\n● Lizeoa 43°28′52″N 1°28′58″W Baiona\n● Marrac 43°28′36″N 1°29′2″W Baiona\n● EDF 43°28′14″N 1°29′18″W Baiona\n● Maignon 43°27′53″N 1°29′43″W Baiona\n● Makila 43°26′26″N 1°29′16″W Basusarri\n● Arruntz 43°25′13″N 1°28′52″W Uztaritze\n● Heraitze 43°24′54″N 1°28′12″W Uztaritze\n● Guadalupe 43°24′12″N 1°27′37″W Uztaritze\n● Eliza 43°23′54″N 1°27′18″W Uztaritze\n● Bazter Karrika 43°23′34″N 1°27′24″W Uztaritze\n● Autobus geltokia 43°23′23″N 1°27′8″W Uztaritze\n● Legarria 43°22′18″N 1°25′53″W Larresoro\n● Arnaga 43°22′1″N 1°24′57″W Kanbo\n● Surbebiela 43°21′48″N 1°24′27″W Kanbo\n● Sorhainde plaza 43°21′40″N 1°24′4″W Kanbo\n■ Autobus geltokia 43°21′37″N 1°24′29″W Kanbo\n● Bixtaeder 43°21′20″N 1°24′52″W Kanbo\n● Haitzaga 43°20′39″N 1°26′16″W Ezpeleta\n■ Mendi Alde–Purgua 43°20′18″N 1°26′50″W Ezpeleta\nGaur egun, ez dago disuasio-aparkaleku ofizialak.\nGaur egun, Basque Bondissant enpresak ustiatzen du linea.\n14. lineko maiztasunak, 2021eko urtarrilaren 5ean\nBaiona → Kanbo → Ezpeleta\nGeldialdiak / Egunak\nBaiona 07:10 07:30 08:30 09:30 10:30 12:30 14:00 15:15 16:15 17:15 17:15 18:15 19:15\nBasusarri 07:24 07:44 08:44 09:44 10:44 12:44 14:14 15:29 16:29 17:29 18:29 19:29\nUztaritze 07:34 07:54 08:54 09:54 10:54 12:54 14:24 15:29 16:39 17:39 18:39 19:39\nLarresoro 07:42 08:02 09:02 10:02 11:02 13:02 14:32 15:47 16:47 17:47 18:47 19:47\nKanbo 07:50 08:10 09:10 10:10 11:10 13:10 14:40 15:55 16:55 17:45 17:55 18:55 19:55\nEzpeleta 09:16 13:16 14:46 16:01 17:51 18:01 19:01 20:21\nEzpeleta → Kanbo → Baiona\nEzpeleta 06:30 06:45 07:05 08:00 10:53 12:23 13:53 15:53 18:00\nKanbo 06:25 06:37 06:52 07:12 08:07 08:30 09:00 10:00 11:00 12:30 14:00 16:00 17:10 18:07\nLarresoro 06:33 06:45 07:00 07:20 08:15 08:38 09:08 10:08 11:08 12:38 14:08 16:08 17:18 18:15\nUztaritze 06:41 06:53 07:08 07:28 08:23 08:46 09:16 10:16 11:16 12:46 14:16 16:16 17:26 18:23\nBasusarri 06:51 07:03 07:18 07:38 08:33 08:56 09:26 10:26 11:26 12:56 14:26 16:26 17:36 18:33\nBaiona 0705 07:17 07:32 07:52 08:47 09:10 09:40 10:40 11:40 13:10 14:40 16:40 17:50 18:47\n14. lineko lehengo maiztasunak\n14. lineko maiztasunak, 2019ko irailaren 2tik 2021eko urtarrilaren 4ra\nBaiona 07:10 07:30 08:30 09:30 10:30 12:30 14:00 15:15 16:15 17:15 18:15 19:15\nKanbo 07:50 08:10 09:10 10:10 11:10 13:10 14:40 15:55 16:55 17:55 18:55 19:55\nEzpeleta 09:16 13:16 14:46 16:01 18:01 19:01 20:01\nEzpeleta 06:30 06:45 07:05 08:00 10:53 12:08 13:53 15:53 18:00\nKanbo 06:25 06:37 06:52 07:12 08:07 08:30 09:00 10:00 11:00 12:15 14:00 16:00 17:10 18:07\nLarresoro 06:33 06:45 07:00 07:20 08:15 08:38 09:08 10:08 11:08 12:23 14:08 16:08 17:18 18:15\nUztaritze 06:41 06:53 07:08 07:28 08:23 08:46 09:16 10:16 11:16 12:31 14:16 16:16 17:26 18:23\nBasusarri 06:51 07:03 07:18 07:38 08:33 08:56 09:26 10:26 11:26 12:41 14:26 16:26 17:36 18:33\nBaiona 0705 07:17 07:32 07:52 08:47 09:10 09:40 10:40 11:40 12:55 14:40 16:40 17:50 18:47\nLinean 7 ibilgailuk egiten dute lan guztira.\nMercedes-Benz Intouro 7 2012 13 2\nLineak Car Express sarearen tarifikazio komuna bete behar dute.\n↑ Astelehenak, astearteak eta ostiralak, eskola garaian\n↑ (Frantsesez) «Eskola-garraioak 64an: oraingoz ez da ezer aldatzen.» La République des Pyrénées (Noiz kontsultatua: 2021-04-22).\n↑ (Frantsesez) «Ipar Euskal Herria: Txik txak sareak mobilizazio guztiak estaliko ditu» Ville, Rail et Transports 2019-04-01 (Noiz kontsultatua: 2020-04-06).\n↑ (Frantsesez) «Line erregularrak» Basque Bondissant (Noiz kontsultatua: 2021-04-25).\n↑ 14. lineko maiztasunak, 2021eko apirilaren 26an\n↑ (Frantsesez) «Gure minibus gama eta turismoko autobusak» Autocars Hiruak Bat (Noiz kontsultatua: 2020-10-11).\n↑ «Prezioak Txik Txak Car'Express sarea» Txik Txak\nTxik Txak sarearen webgune ofiziala\nOrriaren azken aldaketa: 17 abendua 2021, 16:09.